82 Ўқиш режими + -\nТурли сабабларга кўра, аёллар масаласи Исломга қарши таъна тоши отишнинг асосий нишонларидан бирига айланиб қолган. Ҳатто баъзи мусулмон уламолар «Аёллар масаласи Ислом уммати кўксига санчилган заҳарли ханжар», деб айтишга мажбур бўлдилар. Бу масала бўйича кўплаб китоблар, мақолалар ёзилган, хутбалар, мавъизалар қилинган.\nАлбатта, бизнинг бу масалага ортиқча тўхташга имконимиз йўқ. Иккинчидан, Ислом ўз таълимотларига хилоф қилиш оқибатида келиб чиққан нотўғри ҳолатга жавоб беришга мажбур ҳам эмас. Энг муҳими, Ислом ҳеч кимнинг ҳимоясига муҳтож ҳам эмас. Фақат тушуна олмай турган кишиларга тушунганлар ёрдам бериши қабилида иш тутиш мумкин, холос. Шу маънода «Аёл киши ва тенг ҳуқуқлилик» номли мақолада бу масалага мавзунинг сиёқига биноан бир оз изоҳ берилган эди. Энди эса яна мавзунинг сиёқига биноан, баъзи бир масалаларни баён қилиб қўйиш фойдадан холи эмас, деб ўйлаймиз.\nИсломдан олдин аёл киши нафақат ҳуқуқлари поймол қилинишига, балки инсонлик даражасидан маҳрум қилинишига маҳкум қилинган эди. Мисол учун, Ислом дастлаб пайдо бўлган юрт ва замонда қиз бола туғилган оила мотам тутар ва кейинчалик ор-номус ва иқтисодий қийинчиликка сабаб бўлмасин деб, қизни тириклайин кўмиб юборар эди.\nҚуръони Карим бу одатларни қаттиқ қоралади ва ман қилди. Мусулмон оилаларда қиз туғилса, ўғил туғилгандан кўра кўпроқ хурсанд бўлиш жорий қилинди. Қизларни яхшилаб тарбия қилганларга, ўғил болаларни тарбия қилганларга нисбатан кўп ваъдалар қилинди.\nИбн Аббос розияллоҳу анҳудан ривоят қилинган ҳадисда қуйидагилар айтилади: «Расулуллоҳ соллаллоҳу алайҳи васаллам: «Кимнинг учта қизи ёки синглиси бўлса-ю, у уларнинг хархашаларига, оғирликларию қийинликларга сабр қилса, Аллоҳ уни уларга кўрсатган раҳмати туфайли жаннатга киритур», дедилар.\nБир киши: – Иккита бўлса-чи? Эй Аллоҳнинг Расули?, деб сўради. – Иккита бўлса ҳам, дедилар.\nБир киши: – Биттта бўлса-чи? Эй Аллоҳнинг Расули?, деб сўради. – Битта бўлса ҳам, дедилар».\nҚизларнинг тарбияси, таълими ва маданияти ҳамда яшаб, ўсиши учун зарур ҳар бир нарса отанинг зиммасидаги фарздир. Ота бу фарздан фақат қиз турмушга чиққандан кейингина озод бўлади. Чунки энди бу фарз эрнинг зиммасига ўтган бўлади. Отаси ёки эри йўқ аёлнинг нафақаси ака ёки унинг ўрнини босувчи бошқа шахсларга вожиб бўлади. Умуман, Исломда аёл киши нафақасиз қолиши мумкин эмас. Қизнинг нафақаси отага, хотинники эрга, сингилники ака-укага, онаники ўғилга вожиб бўлади.\nИслом аёл кишига таълим олиш ва маданий савиясини ошириш ҳақини берди ва эркакларни бу ишга масъул қилди. Илм талаби эр-аёлга баробар фарзлиги, қизлари ва сингилларига таълим ва одоб берган киши жаннатга ҳақли бўлишини яхши биламиз. Аммо ҳаммамиз ҳам ушбу иш чўри аёлларга ҳам тегишли эканини билмасак керак.\nИмом Бухорий ривоят қилган ҳадисда Пайғамбар соллаллоҳу алайҳи васаллам: «Қай бир кишининг ҳузурида жория бўлса-ю, у анга яхшилаб таълим берса, яхшилаб одоб берса ва сўнгра озод қилиб, унга ўзи уйланса унга икки ҳисса ажр бўлур», деганлар. Имом Бухорий ривоят қилган.\nДемак, чўри қизга яхшилаб илм ва маданият ўргатишнинг ажри уни чўриликдан озод қилиш ажрига тенг экан. Аввалги авлод мусулмон аёллари эрларидан, бошқа устозларидан, Пайғамбар соллаллоҳу алайҳи васалламнинг оммавий дарс ва хутбаларидан олаётган илм-маърифатга қаноат ҳосил қилмай Пайғамбар алайҳиссаломдан аёллар учун алоҳида илм-маърифат мажлислари қилишни талаб қилганлар ва уларнинг бу талаблари Пайғамбар соллаллоҳу алайҳи васаллам томонларидан дарҳол қондирилган.\nАёл киши фақат таълим олиш, дарс, хутба ва ваъз эшитишгагина ҳақли эмас, балки таълим бериш, дарс айтиш ва бошқа илмий ишлар билан машғул бўлиш ҳаққига ҳам эгадир.\nШифо бинти Абдуллоҳ ал-Адавийя розияллоҳу анҳодан қилинган ривоятда у киши қуйидагиларни айтдилар: «Ҳафсанинг олдида ўтирган эдим, Пайғамбар соллаллоҳу алайҳи васаллам кириб қолиб менга: «Сен бунга худди ёзишни ўргатганингдек, намила дамини ҳам ўргатмайсанми?» ,дедилар». Абу Довуд ривоят қилган.\nОлима аёллар вакиласи Оиша онамиз ҳадис ривоят қилиш бўйича иккинчи ўринда турадилар. Улкан саҳобийлар ўзлари билмаган нарсаларини, ҳал қила олмай қолган масалаларини Оиша онамиздан сўрар эдилар. Ўша вақтнинг шароитида бу нарсалар дунё миқёсида катта ўзгаришлар эди. Муслима аёлнинг жамият, сиёсат ва шариат майдонларида ҳам керагича ўз улуши бўлган. Муслима аёлнинг тўғри фикрини, ҳақ овозини забардаст халифа ҳам, Пайғамбар соллаллоҳу алайҳи васаллам ҳам, Аллоҳ таолонинг Ўзи ҳам эшитган, қабул қилган.\nДунёга Умари Одил номи билан машҳур бўлган забардаст ҳалифа Умар ибн Хаттоб ўз даврларида маҳр миқдори ортиб кетганини мулоҳаза қилдилар. Бу ишни муолажа қилиш учун кўпчилик ичида хутба қилиб, маҳрни чеклаш мақсадида: «Огоҳ бўлинглар! Аёлларнинг маҳрида ҳаддан ошманглар! Агар у бу дунёда икром, Аллоҳнинг ҳузурида тақво бўладиган бўлса, унга сизнинг энг ҳақлигингиз Пайғамбар соллаллоҳу алайҳи васалламдир. Расулуллоҳ соллаллоҳу алайҳи васаллам ўз аёлларидан бирортасига ўн икки увқиядан ортиқ маҳр бермаганлар, У Зотнинг қизларининг бирортасига ҳам бундан ортиқ маҳр берилмаган», дедилар.\nШунда бир аёл ўрнидан туриб: «Эй Умар! Аллоҳ таоло: «Ва у(аёл)лардан бирига қинтор – чексиз маҳр берсангиз ҳам, дейди-ю, сен бизга буни чегаралайсанми?!», деди. Хутбаси бу шаклда кесилган халифа: «Аёл тўғри айтди, Умар хато қилди», деб ўз хатосини ҳамманинг олдида тан олдилар. Ўша жасур аёлнинг шарофати ила ҳозирги кунимизгача биров аёлларнинг маҳрини чегаралашга журъат қила олгани йўқ. Бундоқ иш аёл киши мўътабар бўлган жамиятдагина бўлиши мумкин.\nПайғамбар соллаллоҳу алайҳи васаллам 6-ҳижрий йилда 1400 саҳоба билан Мадинадан Байтуллоҳнинг зиёрати учун борганларида мушриклар Ҳудайбия номли жойда йўлни тўсдилар.\nЎша ерда сулҳ тузилиб, мусулмонлар Каъбани зиёрат қилмай қайтиб кетадиган бўлдилар. Пайғамбар соллаллоҳу алайҳи васаллам саҳобаларига бу гапни эълон қилиб бўлиб, туринглар, шу ерда қурбонликларингизни сўйиб, сочларингизни олдиринглар, дедилар. Саҳобалар норози бўлиб, бирорталари ҳам қимирламадилар. Пайғамбар соллаллоҳу алайҳи васаллам амрни уч марта қайта-қайта такрорласалар ҳам, бирор киши қимир этиб қўймади.\nУ Зот ғоят маҳзун бўлиб, чодирга, жуфти ҳалоллари Умму Салама розияллоҳу анҳонинг ёнларига кирдилар. Бўлган воқеъани у кишига айтиб, ўтган умматлар ҳам шундоқ ишлар туфайли ҳалок бўлганлиги, шунинг учун ғоят ташвишда эканликларини қўшимча қилдилар. Шунда Умму Салама розияллоҳу анҳо Пайғамбар соллаллоҳу алайҳи васалламга ҳар қандай доно вазир ҳам бера олмайдиган маслаҳатни бердилар: «Эй, Аллоҳнинг Пайғамбари, айтган амрингиз бўлишини хоҳлайсизми? Ташқарига чиқинг. Улардан бирортасига бир калима ҳам сўз айтмай қурбонлик туяларингизни сўйинг. Сўнг сартарошингизни чақиринг, сочингизни олсин», дедилар.\nПайғамбар соллаллоҳу алайҳи васаллам чиқиб, худди Умму Салама розияллоҳу анҳо айтганларидек қилдилар. Буни кўрган саҳобаи киромлар ҳам шошиб қурбонликларини сўйиб, сочларини олдира бошладилар. Шундоқ қилиб, бир муслима аёлнинг тадбири ила Ислом уммати ҳалокатдан қутулиб қолди. Аллоҳнинг Пайғамбарига тўғри маслаҳат бера оладиган аёл фақатгина Ислом умматидан чиқиши мумкин. Энди муслима аёлнинг нидосини Аллоҳ эшитиб, фикрини тасдиқлаганини ўрганиб чиқайлик. Исломдан олдин арабларда «зиҳор» деган нарса бор эди. Бунда эр хотинига, сен менга онамнинг белидек ҳаромсан, деса, абадий ярашиб бўлмайдиган талоқ тушар эди. Хотин эр учун унинг онасидек ҳисобланиб қолар эди.\nКунларнинг бирида Хавла бинти Саълаба исмли аёлни унинг эри Авс ибн Сомит зиҳор қилди. Сўнгра Авс аччиғидан тушгач, надомат қилди ва хотинига, энди сен менга ҳаром бўлган бўлсанг керак, деди. Хавла бўлса Аллоҳга қасамки, бу – талоқ эмас, деди-да, қўшни аёлнинг кийимини қарзга олиб, бу масала ҳукмини ойдинлаштириш учун Расулуллоҳ соллаллоҳу алайҳи васалламнинг ҳузурларига йўл олди. У Зотнинг олдиларига келиб:\n— Эй, Аллоҳнинг Расули! Эрим Авс ибн Сомит ёш, бой ва ақлу ҳушлик пайтимда менга уйланди. Молимни еб битирди, ёшлигимни барбод қилди, ақлимни суслатди ва ёшим улуғ бўлган бир дамда мендан зиҳор қилди. Энди ўзи бу зиҳордан афсус-надоматда. Бизларнинг яна қайта қўшилишимизга бирор йўл борми?, деди. — Унга ҳаром бўлибсан, дедилар Пайғамбар алайҳиссалом. — Сизга Қуръонни туширган Зот билан қасамки, у талоқни зикр қилгани йўқ. У – менинг боламнинг отаси, энг севимли кишим-ку, ахир?! деди Хавла. — Унга ҳаром бўлибсан, дедилар Пайғамбар алайҳиссалом. — Мушкулимни ва ёлғизлигимни Аллоҳнинг Ўзига шикоят қиламан, мен эрим билан узоқ ҳаёт кечирдим, ундан фарзандлар кўрдим, деди Хавла. — Унга ҳаром бўлибсан, дедилар Расулуллоҳ соллаллоҳу алайҳи васаллам ва «Сенинг тўғрингда бирор амр келгани йўқ», деб қўшиб қўйдилар. Хавла бинти Саълаба розияллоҳу анҳо бўлса тинмай Расулуллоҳ соллаллоҳу алайҳи васаллам билан тортишаверди. Қачон у Зот алайҳиссалом, «Сен унга ҳаром бўлибсан», десалар, Хавла, «Мушкулимни, ёлғизлигимни ва ҳолимнинг оғирлигини Аллоҳнинг Ўзига шикоят қиламан», дер эди. Ушбу тортишув чоғида Хавла бинти Саълаба: — Ахир, менинг ёш болаларим бор, мен билан бўлсалар, оч қоладилар, у билан бўлсалар, зоеъ бўладилар, дер ва бошини осмонга кўтариб: —Эй бор Худоё! Ўзингга ёлбораман. Эй бор Худоё! Пайғамбарнинг тилига менинг мушкулимни осон қилувчи нарсани тушир», дер эди.\nБирдан Пайғамбар алайҳиссалом жим бўлиб қолдилар. Ваҳий тушганда бўладиган ҳолат юзага келди. Бир муддатдан кейин у киши муборак бошларини кўтардилар-да: «Аллоҳ таоло сен ва сенинг эринг ҳақида оят туширди», дедилар ва қуйидагича бошланадиган оятларни тиловат қилдилар: «Албатта, Аллоҳ сен билан ўз эри ҳақида тортишаётган ва Аллоҳга шикоят қилаётган (аёл)нинг сўзини эшитди. Ва хоҳлангки, Аллоҳ икковингизнинг гаплашувларингизни эшитмоқда. Албатта, Аллоҳ эшитувчи ва кўрувчи Зотдир» («Мужодала» сураси, 1-оят).\nБу оятларда жоҳилиятнинг зиҳор ҳукми ботил қилинган, зиҳор қилган эр кафорат бериб, хотини билан ярашса мумкинлиги баён қилинган эди. Мана, ўн тўрт асрки, ўша оятлар Қуръон сифатида ўқилмоқда, уларга шариат қонуни сифатида амал қилинмоқда. Қиёматгача шундоқ бўлиши шубҳасиз. Оддий бир аёлнинг нидоси Аллоҳ таолога етиб бориши, унинг фикрига, талабига мос Қуръон оятлари тушиши аёл зотининг ҳурмати, эътибори эмасми?! Қайси тузумда, қайси дастурда шунга ўхшаш нарса бор. Зар қадрини заргар билади, деганларидек, Хавла бинти Саълаба розияллоҳу анҳонинг қадрини ҳам ҳамасрлари яхши билганлар.\n07:45 / 12.02.2017 3982\n2013 йил 1 февралда АҚШдаги муслима аёллар ташкилоти мусулмон бўлмаган аёллар ҳамда ҳижоб киймайдиган муслималарга бир кунга ҳижоб кийишни таклиф қилишди. Бунинг давоми...\n07:55 / 09.12.2016 1245\n09:20 / 10.06.2017 1208\n09:16 / 05.02.2017 7749\n11:17 / 14.01.2020 131279


Вадуд Маҳмуд. Маорифимиз, нашриётимиз (1924) | www.ziyouz.uz\nБош саҳифа МатбуотЖадид матбуотиВадуд Маҳмуд. Маорифимиз, нашриётимиз (1924)\nБуларнинг устига Қофқозёга ва ички Русияга талабалар ҳар йилгидан кўбрак юборилмоқда, ҳатто Бакуда Самарқанд вилояти ўқуғувчиларининг таъмини учун ўттиз кишилик ётоқхона тузулмакдадир. Бу сўнгги воқеа Туркистоннинг ўқуғувчи ҳаёти йўлида жуда катта қадам саналиши мумкин. Чунки барчаси маълумки, Туркистоннинг ўзида бошланғич мактабларимиз бўлса-да, бу кунги олий таҳсил кўриш орзусида бўлғон ёшларнинг эҳтиёжини қоплаб олатурғон мактабларимиз йўқ. Бунинг учун бирдан-бир чора, табиий, хорижга талабалар юборишдир.\nМасковда Туркистон ҳукумати таъминоти билан яшайтурғон ўқуғувчилар бўлса ҳам, ҳалигача Қофқозё учун йўқ. Кўб ташаббуслар бўлғон бўлса ҳам, маатаассуф, натижасиз қолғон эди. Бу кунги Самарқанд вилояти талабалари учун тузилган ётоқхона камбағал талабаларнинг бир оз роҳатда ўкушға давом этишларини таъмин қила олса жуда катта хизмат қилғон бўлур. Бу ўрунлик қилинғон ҳаракатни жуда олқишламоқ керақдир. Бундан бошқа Туркистоннинг бошқа шаҳарларида қачонлар бошланғич янги мактаб бинолари қуриш ҳаракати кечрак бўлса ҳам, бошланғич каби кўринадир. Самарқандда авқоф шўъбасининг ва маориф бюросининг ташаббуслари диққатга шоёндир. Қизлар маорифи ҳам бу йил ўтганлардан кўра жиддийлашгандир. Ёздаги курсдан истифода этган хотин-қизлар борлиғи кўриладир. Бу йил эса қизлар мактабининг ададини ортдирмоқ ҳаракати кўриладир.\nЮқоридағи сатрларни ўқуғонлар албатта сезадирларким, маориф ишлари тўғрисида ҳалигача ёзилғон нарсаларга қарағонда бу кунгиси бошқачароқдир.\nҲалигача биз у керак, бу керак деб эдик. Бугун эса қилғон ишларимизнинг натижасини кўриш билан қувонамиз. Албатта, бу ишларга фаолият билан киришган маориф доираларини қутлаймиз.\nЭнди келамиз нашриёт ишларига: Бу йил бу майдонда қилинатурғон муҳим ишлар бор. Фурсатни қўлдан қочирмаслиқ ва ташаббусни бир оз ортдириш соясинда албатта кўб ишлар қилиш мумкиндир. Мактаб китоблари ҳозирлаш масаласи илмий ҳайъат томонидан кўрилаётган бўлса ҳам ҳалигача майдонға чиқғони кўрилмайдир. Тайёрланғон мактаб китобларини тезроқ босдиришга ҳаракат қилиш керакдир. Буни эса ёлғиз илмий ҳайъатга топшуруб ўлтириш хатодир. Ҳар ердаги маориф бюролари бунинг оддий жиҳатини таъмин қилишга ёрдам берсалар, биз аминмизким, илмий ҳайъатнинг ишлари тезрак майдонға отилғон бўлур. Чунки бизнинг илмий-адабий соҳамиз ҳозир жуда қийин ва ишламаган ҳолдадир. Буни ишлаш кўб заҳматларга ва бу заҳматлар эса, табиий, моддий таъминотга боғлиқдир.\nБиз доимо хгшқни оқартиш кераклигини такрор қиламиз. Фақат бу тўғрида жиддий ҳаракат қилмаймиз. Бир ёқдан халқни хат ва саводли қилишға тиришамиз. Фақат хат ва саводликларимизнинг қандай нарсалар ўқушларини хотирга келтурмаймиз. Қанча кам бўлса бўлсун бизда хат ва саводлик кишилар бор. Уларнинг мутолаа қилатурғон нарсалари эскидан бизга маълум. Инқилобдан илгари Туркистоннинг ҳар қайси шаҳрида шу мутолаачиларни таъмин қилатурғон асарлари узулмасдан босдирилиб, тарқатилиб турар эди. Ҳолбуки, бу етти йилда ҳеч бир мутолаага яроқлиқ нарса ҳеч бир ерда босилмади. Яримчиқ газеталар, бир чиқиб ётатурғон бир неча сон мажаллалардан бошқа ҳеч нарса бўлмади. Ҳолбуки, ўтган йилларга қарағонда ҳозир мутолаага ҳавасли кишилар кўпайган ва кундан-кун кўпаймакдадир. Ҳозир эски вақтда бўлмағон бир муаллимлар зумраси борким, булар учун мутолаа китоблари ҳаёт масаласидир. Мажаллаларимизда таълим-тарбияга оид арзимас, илмий бўлмағон мақолалардан бошқа нарса йўқдур. Ҳалигача муаллим қўлида раҳбар бўларак нарса йўқдир. Бизда асар ёзатурғон киши йўқ экан, таржима қила олатурғонлар ҳар вақт топиладир. Энг муҳим нарсаларни чет тиллардан таржима қилиш керакдир. Бу кун мактабларни тузатиш учун энг биринчи масала, муаллимларни кучайтиришдир. Бу эса таълим-тарбияга оид илмий асарлар билан ва махсус бир таълим-тарбия мажалласи воситаси билан бўлиши мумкин. Буни очиқ билиш керакдирким, Туркистоннинг бошига келган балолардан қутулиш ёлғиз маориф орқасидағина бўладир. Бу муаллимлар зумрасидан бошқа ҳукумат доираларида ишлайтурғонлар, талабалар, янги хат ва саводлари чиқғон ишчилар кўпаймакдадирким, буларға ҳам табиий ўлароқ, эҳтиёжларини таъмин этарлик мутолаа китоблари керакдир. Овруполикларда ҳукумат идораларидан бошқа хусусий ширкатлар тарафидан ҳам кўб яхши нарсалар босдирилиб тарқатилмоқдадир. Биз шулар орасида бизга ва бизнинг маишатимизга тўғри келадиган рўмонлар, ҳикоялар ва турли-турли китобчалар олсоқ мумкиндир. Буларни таржима қилиш ва босдириш лозим. Ман ўйлайманким, ҳозирда бундай нарсалар кўб тарқаладир. Ўтканларда бўлғон каби зарар қилинмаса керак.\nҲалигача Туркистоннинг бир тарихи ва жугрофияси босилмағондир. Бутун туркистонлилар учун биринчи даражада ўз мамлакатларини танишлари лозим бўлса, ҳали бундан маҳрумдирлар. Бухоро назорати тарафидан бир-икки тарих китоби таржима қилинғон ва ёздирилғон бўлса ҳам ҳалигача босдирилмағони қизиқдир. Туркистонда таржима қилдириш қийин экан, Бухорода тайёр асарни тайёр матбаа ва асбоб бор экан, босдирмай туриш жуда катта жиноятдир. Айниқса, Бухоро инқилобига оид Туркистонда бирдан-бир ёзилғон асарким, унинг Туркистон учунда аҳамияти буюкдир. Ҳалигача босилмай туриши нашриёт ишлари билан машғул кишиларнинг тушунмасликлари бўлмаса нима бўла олур? Истар Бартольд ва Вамбери асари бўлсун, истар С. Айний асари бўлсун, мукаммал бир Туркистон тарихи бўла олмасалар ҳам муҳим материаллар бера оладирлар. Бухоро ҳукумати ўз асарларини босдириш билан ўз тарихида энг муҳим бир иш қилғон бўла олади. Фақат афсуским, бу соҳада жуда кеч қолди.\nБу йил тағин бошқа бир қилинадурғон иш бор. Буда Навоий эсдалигидур. 1925-нчи йилда шу чоқларда машҳур шоиримиз Навоийнинг туғилганига беш юз йил тўладир. Унинг шарафига бир тантанали тўй ясаш керакдир. Бу бир йил муддатида Навоийнинг мукаммал таржимаи ҳоли ёзилиши ва ясалиши лозим. Унинг аслига мувофиқ расмини тайёрлаш керакдир. Мумкин бўлса, жуда топилмайтурғон бир асарини билдириш ва Навоийнинг кичик, қўлда бир мунтаҳаб шеър мажмуасини тарқатиш керакдир.\nҲар миллат ўзини буюк кишилари билан исбот қиладир. Ҳозирги вақтимизда фахр қилатурғон кишиларимиз йўқ экан, бир оз тарихимиздагиси билан мақтанайлик. Бу мақтаниш бўш бир нарса бўлиб қолмас. Ўшал буюк кишиларни етишдирган ўлка ҳозир ҳам бор. Ўшал истеъдод ҳозир ҳам яширин хазина каби ўлкамизнинг бурчакларида турибдир. Биз бошларимизни бир оз қарасак, юзидаги зангларни, доғларни силасак, яна ҳаёт майдониға чиқамиз. Мана шу «баъс баъдалмавт»га (қайта тирилишга — Б.К.) эришмак учун бир оз ҳаракат керакдир. Шу ҳаракатни буюк кишиларимиздан оламиз. Ва шу йўлга ишониб кирамиз. Бу йўлда ишлаш учун ҳар шаҳарда — Бухоро ҳам шунинг ичида — турлик комиссиялар тузилиши керакдир. Буларнинг биргалашиб, бир хатти-ҳаракат билан ишга киришишлари керакдир. Муваффақият ташаббусга боғлиқдир.\nВадуд Маҳмуд «Маорифимиз, нашриётимиз» деган мақоласини Москвадалиги пайтида ёзган бўлиб, сарлавҳадан кейин қавс ичида «Масковдан мактуб» деган қўшимча бор. Мақола В.М. имзоси билан «Зарафшон» газетасининг 1924 йил 14 октябр сонида босилиб чиққан.\n← Аввалги Аввалги Вадуд Маҳмуд. Янги давр, янги йўл (1924)\nКейинги → Кейинги: Вадуд Маҳмуд. Маориф ишлари тўғрисида мулоҳазаларим (1923)


Юсуф Жума: Сийратнинг суврати, Ёхуд Ўликшоҳ (7-қисм) - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nАктуал мавзу - 02 January 2016\n01:01 - Юсуф Жума: Сийратнинг суврати, Ёхуд Ўликшоҳ (7-қисм)\n(Турон қаxрамони Эврил Турон (Мамадали Маxмуд) га багишлайман)\nИлон Кўрим Кусхарийдан аввал ҳам бу қавм ҳавас киладиган қавм эмас эди. Жиннишоҳ даврини эслайди Шўрлик.\nГаддор Нишон жиннишоҳ ғалати фармон чиқарди. Соғлом авлод дастури ишлаб чиқилсин, авлодлар эшакдек бақувват, эшакдек соғлом бўлсин. Барча гўдаклар эшак сути билан ўстирилсин. Она сути ичиш маън этилсин.\nҒаддор Нишон – Жиннишох фармонни шарҳлаб узоқ гапирди: «Ниҳоятда доҳиона фармон, бундай фармонни на Искандар, на Чингизхон берган. Чунки уларда менинг ақлим даражасида ақли бўлмаган. Нафақат болалар, балки барча эшак сути билан озиқлансин. Бели бақувват, соғлом, чидамли авлод керак. Бу фармон амалга ошса, амалга ошмаслиги мумкин эмас, юиз куч қудрати чексиз қавмга айланамиз. Бутун дунё эшакларини сотиб олиб юртимизга олиб келамиз. Ўзимиздаги эшакларни кўпайтирамиз, эшакчилик фермалари ташкил этилсин. Авлодларимиз биздан кучли, биздан соғлом ва албатта биздан бахтли бўлишлари керак. Фармоннинг бажарилишини ўринбосарим Илон Кўрим—Илон Кўрим Ғаддор Нишоний назорат қилади». ( Бу пайтда Илон Кўрим отаси деган жойга Ғаддор Нишон деб ёздириб паспорт олганига анча бўлган эди).\nТелевизорга Муҳаммад Малай Ялавоч чиқиб Ғаддор Нишон – Жиннишоҳ фармонини мадҳ этиб шеър ўқиди.\nОналар сутидан тонамиз\nЭшаклардир асл онамиз.\nШеърдан сўнг бир коса эшак сутини ичди. Сўнгра Абдулла Култой янги фармонни мадх этиб ёзган достонини ёддан ўқиди:\nБузрукворим бердилар фармон\nЭшак сути ичгин оломон.\nОтам Ғаддор Нишон булмаса\nКолмас эди қавмдан нишон…\nСунгра шоир маддоҳ Матжон Замон тўлқинланиб шеър ўқиди.\nҲар онажон кўнглимдадир\nҒаддор Нишон кўнглимдадир.\nИлон Кўрим Ғаддор Нишоний фармон бажарилиши учун бетиним ишлар эди. Аввало ўзи эшак эмишни ўрганди. Барча газеталарнинг бошида эшак эмаётган Илон Кўрим сурати эълон килинди. Ойнаи Жаҳонда эшакни эмаётган Илон Кўрим намойиш килинди. Илон Кўрим Эшак сутини эма бошлаганидан буён аввалгидаг соғлом эканини, бошқалар ҳам соғлом бўлишини исташини, эшак сутини истеъмол килишни истамаганлар давлат сиёсатига қарши саналишини уқтирди. Ҳар бир оилада эшак бўлсин, ҳар бир ватандошимиз эшак сутини ичсин буюрди Илон Кўрим. Мамлакатни эшак босиб кетди, гўдакларга эшак сути бериларди. Кўпчилик эшакни эмаётганини сувратга, видео тасмага олдирди. Давлат сиёсатига қарши бўлишни, ҳеч ким турмада ётишни истамасди. Шоира Тожи Ойдин Ғаддор Нишонга қуллуқ қилди. Тун бўйи қуллуқ қилиб чикди. «Биз не-не тунларни бедор ўтказиб бола эмизиш азобидан қутулдик. Энди бемалол дам оламиз. Болаларимиз ниҳоятда соғлом, бахтлимиз. Барча оналарнинг менга ўхшаб бир кечадан сизга қуллуқ қилишини истайман. Шунга чақираман. Бир кеча туни билан қошинггизда қуллуқ қилиш бахтига муяссар бўлдим».\nШундан сўнг оналар Ғаддор Нишонга—Жиннишохга қуллуқ қилиш учун саройга оқиб кела бошлади. Жиннишоҳ ҳолдан тойди...\nМаддоҳ Али Муҳаммад бир эшакни эмиб, ойнаи жаҳонга чиқди. Эмиб бўлгач деди:\n- Подшомиз дахо! Афсуски, биз бевақт туғилганмиз. Ҳозирги гўдакларга хавасим келади. Кани эди мен ҳозир туғилган бўлсам.\nКекса маддоҳ ёзувчи Пиримқул деди:\n- Ҳар куни эшакни эмаяпман, соғлигим яхшиланаяпди. Очиғи кундан кунга яшараяпман. Букун кампиримга кулиб қўйдим, кўпдан буён кампиримга қарамай қўйгандим. Бу учун Ғаддор Нишон ҳазратларидан миннатдорман. Мен тарихни анча мунча ўргангандим. Кўп подшолар ҳақида ўқидим. Айримлари ҳақида романлар ёздим. Бироқ бундай дахога ўхшаган дахони тарих билмайди. – Қодир Пиримқул сўзини тугатиб эшакни эма бошлади. Бутун эл гўдак онасини эмаётгандай эшакни эмаётган Қодир Пиримқулни томоша қилди.\nҒаддор Нишонни мақташ буйича профессор Бахтиёр Назар Жиннишох фармонининг яна бир жиҳатига халқнинг диққатини қаратди:\n- Гўдаклар оналарини эмиб улғайишарди. Фарзанд олдида она сути учун қарзлик бурчи бўларди. Бу фарзандлар эркинлигига хавф соларди. Мана Буюк Ғаддор Нишон ҳазратларининг фармонлари билан болалар бу бурчдан холос бўлдилар. Онани эммагач ундан қандоқ қарз бўлсин. Бу қарз балосидан ёшларни озод қилади. Ғаддор Нишон миллатнинг озодлик байроғи.\nИлон Кўрим фармон тшла бажарилганини эълон қилди: «Миллат кисматида буюк инкилоб юз берди. қавмимиз дунёнинг энг улуғ қавмига айланмокда. Касалхонада касаллар қолмади, болалар соғлом. Кексалар яшармоқда. Ҳамма тунлар яхши ухлайди. қавмимиз ортикча ғам аламдан кутулди. Халқимизнинг бундай бахтини кўролмаган, бузрукворимиз, Тангримиз фармонини бажаришга қарши бўлган террорчилар ҳибсга олинди. Яшасин эшаклар! Кўпайсин эшаклар! Кўпайсин эшак сути!»\nШу ўринда бир ҳақиқатни айтиб ўтишим керак. Эшакларга бўлган талаб ортди. Гарчи мамлакатни эшак босиб кетган бўлса ҳам эхтиёж катта эди. Илон Кўрим ҳар бир хонадонда ўз эшаги бўлсин деб кўрсатма берди. Эшак нархи қимматлашди. Айниқса сут берадиган она эшаклар етишмасди. Шу боис жуда қиммат эди. Қимматлигига қарамай топилмасди. Шу боис айримлар эмиш учун эркак эшакларни сотиб олишга мажбур бўлдилар.\nШўрлик чиккан автобус Бошшаҳарга тунда етиб келди. Ҳаво тоза эди, дунё гўзал эди. Шўрлик Бошшшаҳар осмонига тикилди. Гарчи шаҳар осмонида тутун кўп бўлса ҳам юлдузларнинг ҳар бири Шўрликнинг кўзига куёшдек кўринарди. Шаҳар атрофида тоғлар бўлиб, тоғларни энди у тунда ҳам кўра оларди. Олам жаннатдай гўзал. Фалак бу ёруғ оламни нақадар мафтункор қилиб яратган. Ғаройиб яратган. Фалакнинг битта хатоси бор. Бу ёруг оламда шайтоний қиёфали маҳлуқларни яратган. Бутун фожеа шунда.\nБошшаҳарни тўнғиз башара девлар босиб кетган. Булар Ўликшоҳнинг миршаблари эди. Улар шайтоний қиёфаларига миршаб формасини кийиб олган эди. Форма киймаганлари ҳам бўлиб, улар Ўликшоҳнинг айғоқчилари эди. Улар белдан пасти канжик, белидан теппаси тулки ва илон бўлган маҳлуқлар эди. Бу маҳлуқларнинг Бошшаҳарда сон саноғи йўқ эди. Қанжиқ қисми думини ликкиллатиб турса, тулки қисми ҳаммани алдаб ичидаги гапни олишга уринар, илон қисми доим заҳар сочишга тайёр турарди. Бу ғалати маҳлуклар ичида эркаги йўқ эди. Бу ғалати маҳлукларнинг уч қисми ҳам урғочи эди. Бу маҳлуклар қавмга келган офат эди. Уларга Илон Кўрим бутун мамлакатни топшириб куйган эди. Чекланмаган имконият бериб барини, эр қолмай барини зиндонга ташлатган эди. Урғочи маҳлуклар аввал эрларнинг қонини ичар, сўнгра уларни ё ўлдирар, ё ҳибсга ташлатарди. Ҳозир ҳам улар эрларни ҳибсга олиш учун кеча кундуз изғишарди. Бошшаҳардагина эмас, бутун мамлакатда бу маҳлуклар изғишгани изғишган эди.\nУлар беҳисоб эди. Урғочи маҳлуқлардан кам бўлмаган тўнғиз башара девлар—миршаблар қўлга тушганни тинтишар, талашар, калтаклашарди. Башаралари тўнғизга ўхшаган кетқуртлардан иборат бўлган тўнғизга ўхшарди. Девлар ниҳоятда семиз, баҳайбат ва улардан сассиқ ис анқирди. Вужудлари тўнғизга ўхшаган кетқуртлардан иборат. Кетқуртлар кеча кундуз девларга ором бермасди. Девлар оломонга ором бермайди. Бутун шахар тўнғизбашара девлардан ва ғалати урғочи махлуқлардан тўлиб тошган эди. Ҳар қадамда фуқарони текширишарди. Фуқаролар тўнғизбашараларни кўришлари билан ечиниб бошлашар, тўнғизбашаралар уларнинг ямоқли кийимларини титкилашарди. Чўнтакларида борини олишар, хоҳлашса калтаклашарди. Хоҳласалар бошқа иш қилишарди. Бечора жониворлар индамай туришар, кўкракларидаги чумчуқлар дир-дир титрарди. Ҳар бир йўловчи билан қуйидаги савол-жавоб бўларди.\n- Мана хужжатим.\n- Йўқ, йўқ ҳурматли командир!\n- Башаранг айтиб турибди. Террорчисан.\n- Худо ҳаққи террорчи эмасман, шаҳарга ишлашга келдим, болаларим оч!\n- Бизда очлар йўқ. Парвардигоримиз, президентимиз ҳаммани тўқ қилди. Бахтиёр қилди. Сен очмиз деяпсан, демак, террорчисан. Худо ўзимиздан бўладию, юртда очлик бўладими?!\n- Мен туқман жаноб Командир! Подшомиз Илон Кўрим умрлари узун бўлсин!Сизнинг ҳам жаноб командир!\n- Нафас олиш солиғини тўлаганмисан?\n- Тўлаганман жаноб Командир! Мана ҳужжати.\n- Ҳожатхона солиғини-чи?\n- Тўлаганман, жаноб командир\n- Ухлаш солиғиничи?\n- Тўлаганман, бошлиқ мана ҳужжати.\n- Уйғониш солиғиничи?\n- Тўлаганман жаноб командир.\n- Нега менга гап қайтаряпсан?\n- Гап қайтараётганим йўқ, саволинггизга жавоб бераяпман.\n- Хотининг билан ётиш солиғини тўлаганмисан?\n- Хотиним ўлган, бир этак боласи етим қолди.\n- Буни текшириш керак, балки, ўлмаган, солиғидан қутулиш учун ёлгон гапираётгандирсан. Демак давлат солиғини тўлашни истамайсан, Террорчисан!\nШўрлик йўловчи, пастки қисми эшак, юқори қисми қўй бўлган жонивор тўнғизбашарага пора бериб қутулади. Бироқ беш ўн метр юрмасида яна тўнғиз башаралар галасига тўғри келар ва кийимларин еча бошарди. Тағин савол жавоб бошланарди. Бу галадан қутулар қутулмас тағин бошка галага йўлиқарди. Шу боисдан чумчуқ юраклар ялонғоч юришар, эркаги ҳам, аёли ҳам яланғоч юрарди. Қайта-қайта ечиниб кийинишдан зада бўлган оломон шундоқ йўл тутишга қарор қилган эди. Шўрлик чумчукчалар кўкрак қафасида ўзини уёқдан буёққа урарди, дир-дир титрарди. Пастки қисми эшакнинг йўлига солар, юкори кисми куйнинг йулига солар довдираб колганидан қаёққа қочишни билмасди. Эшакнинг ҳам қўйнинг ҳам юраги битта чумчуқча эди. Икки ҳайвон ва чумчуқдан яратилган бу жониворларда бош йўқ эди. На эшакда, на қўйда, на чумчуқда бош бор эди. Бошсиз ҳайвонлардан яратилган бошсиз маҳлуқлар қип яланғоч иш излаб изғишар, ўзларига ўхшаган бошсиз ҳайвонболаларига бир бурда нон топиш илинжида эдилар. Улар меҳнаткаш, бардошли маҳлуклар бўлиб, эшак қисми меҳнат ва қўй қисми итоат учун яратилган эди. Бахтиқаролар амалдорларга мардикорлик қилиб кун ўтказишарди, тирикчилик қилишарди.\nТонг отиши билан Шўрлик Кўксарой томонга ошиқди. У Уликшоҳни кўришни истарди. Чиндан ҳам аллақачон ўлган бошсиз ҳайвонлардан яратилган ва йиртқичларни бошқараётган Ўликшоҳни—Президентни кўришни истарди. Уликшоҳнинг Қонсаройига бораркан, йўл бўйлаб юраркан, фоҳишалар—учбошли аждаҳолар бехад кўпайиб кетганини кўрди. Шайтоний қиёфалари ғоятда гўзал, ҳаммани шайдо қиладиганларнинг сийрати жуда даҳшатли эди. Уч бошлари бўлиб, бошлар бошдан кўра катта ўрани эслатарди. Бу ўраларнинг ҳар бирига тоғни тиқса ҳам ютиб юборар, яна борми деб тураверарди. Бошшаҳарни Илон Кўрим Кусхарий наҳсга ғарқ қилди. Уч бошли аждаҳолардан балчиғ ҳиди келарди. Бу наҳснинг жирканч иси эди. Мана Қонсарой, атрофи танклар билан ўраб олинган, Беҳисоб миршабу айғоқчилар изғиб юришибди. Тағин солдатлар ҳам қўриқлашарди. Соат ўнларда Қонсаройга олиб келадиган барча йўллар бекитилган, яъни машиналар қатнови тўхтатилган эди. Назорат кучайтирилган. Одатда Илон Кўрим кусхарий тирик вақтлари эрталаб соат ўнларда шаҳар четидаги боғидан ишга келарди. Кусхарий ўлгандан кейин ҳам шу одат саўланиб ўолган эди. Кусхарийнинг Ўлигини тиригидан ҳам қаттиқроқ қўриклашарди, чунки сир очилиб қолишидан қўрқишарди. Гарчи шоҳ ўлганини бутун мамлакат аҳли билса хам, қўрққанидан ҳеч ким бу ҳақда оғиз очмасди. Юрт пешволари назарида бу ҳол сир саналарди. Фақат Шоир Шўрлик бу ҳақда очиқ гапирар, шеърлар ёзар, бир ўликка сиғинаётган элдан нафратланарди. Бирок уни йўқотиш қўлидан келмаган салтанат аҳли Шўрликни жиннига чикарарди. Бироқ халқ Ўликшоҳнинг тириклигига қанчалик ишонмаса, Шўрликни жинни дейишларига ҳам шунчалик ишонмасди.\nМана машиналар карвони кела бошлади. Шўрлик уларни диққат билан кузатди. Бу карвонда Уликшоҳ йўқ эди. Одатда ўнлаб ана шундай машина карвонлари ўтар, Ўликшоҳ шуларнинг қайсидир бирида бўларди. Ҳар бир машина карвони олдида халққа қурол ўқталган махсус кучлар бўларди. Улар машиналаридан автоматларини чиқариб халққа ваҳима солиб боришарди. Бир неча машина карвонлари ўтди. Бироқ уларнинг ҳеч бирида Ўликшох йўқ эди. Ниҳоят еттинчи машиналар карвонида тўрт томони машиналар билан ўралган машинада, тобутда Ўликшоҳ борарди. Тўғрироғи Ўликшоҳ ётарди. Ўликшоҳ ётган машина карвони қанчалик тез ўтмасин Шоир Шўрлик Ўликшоҳнинг сийрати сувратини кўрди. Шоирнинг нигоҳи машиналар тезлигидан кўра тез ҳаракат қиларди. Чақмоқдек тез ҳаракат қиларди Кусхарий дахшатли махлуқ эди. У кўп бошли аждаҳо эди. Бунака кўп бошли аждаҳо достону эртакларда ҳам йўқ эди. Бошлари фоҳиша аёлларнинг бошига ўхшарди. Яъни ёпилса бошга ўхшарди, очилса оғиз эди. Улкан жарлик эди. Фоҳишаларда учтадан бош бўлса, Кусхарийники беҳисоб эди. Кусхарийнинг ҳар бир ҳужайраси кетқурт бўлиб Ўликшоҳнинг битта боши эди, яъни оғзи эди. Бу оғизлар ҳамон очилиб ёпилар, дунёни ютаман дерди. Бу кет оғизлар бошка кет оғизларди фарк қилиб, еб ичиш билан биргаликда ахлат ва заҳар ҳам чиқарарди. Фоҳишаларнинг бош оғизлари заҳар чиқармасди. Бутун вужуди кет оғизлардан тузилган аждаҳони на эртак, на тарих биларди. Ўлганига кўп йиллар бўлган бўлса ҳам ҳамон нафси ўлмаган эди. Ҳамон кетоғиз очкўз, дуч келганнни ютишга тайёрга ўхшарди. Ўликшоҳ ҳам ўлими олдидан жинни булиб қолган дейишади. Бунга боис, менга ўлим йўқ деб юрган Кусхарий ўлишини билиб вос-вос бўлади: «Наҳотки шунча йиллар тўплаган ҳазиналарим қолиб кетаверади, нахотки мен ҳам ўлсам», дуч келган нарсани оғзи кўзига тиқиб, «қани енглар уларни сиз учун тўплаганман, сизлар ейсиз, мен лаззат оламан деганман», деб жазавага тушаркан.\n- Кани, оғзим, тинимсиз е. Мана буни ют, мана буни шим, мана буни эм! – деб емишларни оғзи олдига қалаштириб ташлатаркан.\nКейин бурнига деркан:\n- Қани енглар! Тез енглар, мана дунёнинг беҳисоб неъматлари. Енг, енг! Туну кун енг!\n- Кани кўзларим, сизлар нега қараб турибсизлар?! Кўз дегани ҳам тўядими, енглар!\nБироқ Кусхарий шу даражалик молу дунё тўплаган эдику, уларни ҳатто Кусхарийдек бесаноқ кет оғизли махлуқ ҳам еб тугата олмасди...\nЎликшоҳ жасади солинган тобутни Консаройдаги кабинетига кўтариб киришди. Тахтга тобут қўйилди. Тахт тобутда Ўликшоҳ – Илон Кўрим атрофига сассиқ бўй писқитиб, заҳар ажратиб ётарди. Шоир Шўрлик ҳаммасини кўриб турарди. Афсуски, гумроҳ авом Шўрлик кўрган манзарани кўра олмасдилар. Кўрганда хам бу гумроҳ қавмдан бир ҳаракат чиқишига умид йўқ эди. Мамлакатни Ўликшоҳ номидан Шаҳват Кўрзино бошқарарди…


Создано 23 Июль 2018\tПросмотров: 3507\n20 июль куни Ўзбекистон Республикаси Вазирлар маҳкамаси ҳузуридаги Имом Бухорий халқаро илмий-тадқиқот марказининг мажлислар залида “Имом Бухорийга муносиб авлод бўлайлик” мавзусидадавра суҳбати ташкил қилинди.\nУнда ИБХИТМнинг илмий ходимлари, Самарқанд “Қуръон ва тажвид” ҳамда “Араб тили курслари” тингловчиларидан иборат 100 нафар иштирокчилар қатнашишди.\nТадбирни Имом Бухорий халқаро илмий-тадқиқот маркази директорининг бош маслаҳатчиси Б. Тўраев олиб борди.\nТадбирда Б. Тўраев бугунги кунда муҳтарам юртбошимиз бошчилигида диний-маърифий соҳада олиб борилаётган улкан ишлар, хусусан янги ташкил этилган Имом Бухорий халқаро илмий-тадқиқот маркази ва ушбу марказ учун қурилаётган янги бино ҳақида гапирди. Бугунги тадбирнинг сабабчиси Имом Бухорийнинг таваллуд айёми билан барчани муборакбод этган ҳолда, у кишнинг инсониятни илм олишга ундаши ҳақида ва асарлари ҳақида қисқача айтиб ўтди.\nШундан сўнг, Марказ директори Ш.Зиёдов сўзга чиқиб, Франция, Англия, Германия ва бошқа ғарб мамлакатларида ҳам Имом Бухорий илмий мероси юқори баҳоланиши ва у зотнинг асарлари устида илмий тадқиқотлар олиб болрилаётганини айтиб ўтди.\nШ.Зиёдов барча иштирокчиларга Имом Бухорийнинг “Дунёда илмдан бошқа нажот йўқ ва ҳеч қачон бўлмагай” деган пурмаъно ҳикматли сўзлари остида нақадар улкан фалсафий таълимот ётганини шарҳлаб ўтди.\nШундан сўнг, Имом Бухорий халқаро илмий-тадқиқот маркази директори ўринбосари Ш. Умаров сўзга чиқиб, барча тадбир иштирокчиларини Имом Бухорийнинг таваллуд куни билан қутлади. Айни бугунги кунларда “Имом Бухорий мажмуаси” номли китоб-альбом нашрдан чиқганлиги ва бу альбом Имом Бухорийнинг таваллуд кунига бир туҳфа эканлигини эьтироф этди. Ш. Умаров 1-12 июль кунлари Малайзия Республикасида бўлиб ўтган сафар таьсуротлари ҳақида гапириб, Имом Бухорийни Малайзияда нақадар чуқур хурмат қилишлари ва у кишининг асарларидан ХIII асрга тегишли қўлёзма нусхаси, IХ асрга тегишли самарқандлик хаттотлар томонидан кўчирилган асарлари Малайзия Давлат кутубхонасида сақланиши ҳамда ушбу қўлёзмалар билан яқиндан танишганлигини айтди.\nШундан сўнг, Буюк муҳаддис, ҳадис илмининг султони Имом Бухорий ҳазратларининг ҳақларига Қуръон тиловат қилиниб дуою хайрлар қилинди. Тадбир якунида Имом Бухорий ҳақида ҳужжатли фильм намойиш этилди.


Тошкентда 4 нафар дўст ўртасида “каламуш” туфайли келиб чиққан можарода улардан бири шикастланди\n18:52 / 24.07.2015\nТошкент шаҳрининг Яшнобод туманида истиқомат қилувчи 4 нафар дўст ўртасида арзимаган сабаб билан жанжал келиб чиқди. Бунинг натижасида улардан бири оғир жароҳатлар олиб, реанимация бўлимига ётқизилди. Бу ҳақда туман ИИБ тергов бўлими хабар бермоқда.\nТолиб Туробов, Достон Алиев, Диёр Маҳмудов ва Армен Аганесянлар узоқ йиллар дўст бўлиб келишган. Бу йигитлар кечалари билан “кўча санғиб”, безорилик қилиб юришгани айтилмоқда.\nБир куни Аганесяннинг телефони ва пуллари йўқолган. Буни Туробовдан кўрган Аганесян бошқа дўстлари билан унинг уйига борган ва кўчага чақирган.\nКўчада ўзаро мулоқот чоғида Аганесян Туробовни ҳақорат қилиб, уни “каламуш”ликда айблаган. Бундан жаҳли чиққан Туробов дўстига мушт кўтарган. Аммо ундан кучлироқ бўлган Аганесян уни ерга ётқизиб, тепкилай бошлаган. Маҳмудов ва Алиевлар ҳам Аганесянга қўшилган. Тепкилар зарбидан Туробов хушидан кетиб қолган.\nКечки соат 23:00да Туробовнинг онаси ўғлидан хавотир бўлиб, ташқарига чиққан ва унинг ерда хушсиз ётганини кўрган. Аёл дарҳол 102га қўнғироқ қилган.\nБезорилар қўлга олиниб, жазога тортилди, Туробов эса оғир жароҳатлар билан шифохонанинг реанимация бўлимига ётқизилди.


Cмартфон портлашидан унинг эгаси ҳалок бўлди (видео)\nCмартфон портлашидан унинг эгаси ҳалок бўлди...\n26.06.2018 15:45 0 4210\nМалайзиянинг «Cradle Fund» винчур компанияси ижрочи директори Назрин Ҳасан уйида смартфони портлаши оқибатида ҳалок бўлди, деб хабар беради «Nv.ua».\nМаҳаллий полициянинг аниқлик киритишича, смартфон унинг кровати ёнидаги стол устида қувватлантирилаётганида портлаган.\nАниқ тафсилотлар маълум эмас. Тахминларга кўра, портлаш оқибатида сочилган бўлаклар ухлаб ётган Назрин Ҳасаннинг чаккасига теккан. Яна бир талқинга кўра, жабрланувчи смартфон ёнишидан чиққан тутундан заҳарланган.\nВоқеа жойига ўт ўчирувчилар етиб келганида хонада ёниб кетган тўшак, каравот ва ундаги уй соҳибининг куйган жасади топилган.\nНазрин Ҳасаннинг иккита смартфони бўлган. Бири «Blackberry», иккинчиси «Huawei». Бироқ, айнан қайси смартфон портлагани номаълумлигича қолмоқда.\n«Унинг иккита смартфони бор эди. Уларнинг бири портлаган. Ким ўйлабди дейсиз, оддий матоҳ шундай фожеа сабабчиси бўлди. Энди марҳумнинг уч норасида нафар фарзанди етим қолди», — дея таъкидлаган Назрин Ҳасаннинг қайниси.\nМалайзия смартфон портлаши\nСиёсат 07/04, 16:55\nЁлғон хабар учун олти йил: Малайзияда янги қонун қабул қилинди\nХориж 04/05, 19:50\nМалайзиянинг тўрт йил аввал йўқолган самолёти топилдими?\nХориж 03/06, 21:08


ЯНГИ ДУНЁ » Blog Archive » Газ муаммоси сиёсий тус олмоқда\nГаз муаммоси сиёсий тус олмоқда\n“Жим ўтирамиз, биламизда, жим ўтиришга бор асос,\nБизга эса жуда маъқул, эски ҳаммом – эски тоз”.\nТаниқли шоир Эркин Воҳидов.\nФарғона вилояти Ёзёвон туманида яшовчи бир қатор фуқаролар ариза билан мурожаат этишди. Туманда аҳоли истеъмоли учун берилаётган табиий газ графиксиз, аҳолини огоҳлантирмасдан ўчиб-ёқилиши оқибатида, бир қанча хонадонларда ёнғинлар келиб чиқмоқда. Натижада бегуноҳ аҳоли фожиали ўлим топаётганлиги маълум бўлди.\nТуман Унитар Газ таъминоти корхонаси раҳбари ўз бошимчалик билан ҳалқ манфатини эмас ўз манфатини кўзлаб келаётганлигини билдириб аҳоли учун берилган таъбий газ ноқонуний йўллар билан оҳак ва қорақоғоз ишлаб чиқариш учун сарфланаётганлигини билдирган.\nТумандаги маҳаллий аҳоли бўлса Ҳукуматимизнинг 10/31 сонли фармоишининг ижросини таъминлаш мақсадида иш ҳақидан, нафақадан керак бўлса болалар учун бериладиган нафақа пулларидан газ истеъмоли учун мажбурий тартибда пул тўлаб келишмоқда. Юқорида келтириб ўтилган ноқонуний йўллар билан қурилган оҳак ва қорақоғоз ишлаб чиқарадиган “тадбиркорлар” сарфланган газ ҳаққини кимга тўлашаётганлиги қизиқ бўляпти албатта.\nУшбу саволни биз туман газ таъминоти корхонаси раҳбари жаноб Муҳаммад Абдазовга бермоқчимиз. Бугун Қўмитамизга аҳолидан вакиллар келишиб ушбу аризани тағдим этишди.\nЯна бир ачинарли ҳолат. Ўтган йили туманнинг Қора-тепа, Чўққи-Гулистон қишлоқларида истиқомат қилувчи қирғиз ва тожик миллатига мансуб фуқаролар табий газ берилишини талаб қилиб чиқишганда уларга қарши ОМОН лар чақирилиб, уларни президентга ва давлатга қарши чиқишаётганликда айблашиб, миллатчиликни вужудга келтиришган. Уларга нисбатан сиёсатга даҳли бўлмаган соҳта айбловлар қўйишган ва улардан “бизга газ керак эмас” мазмунида ариза ва тушунтириш хатлари ёздирилиб олинган.\nБундай соҳта айблов ва миллатчилик билан нимага эришса бўлади? деган савол туғилиши табий. Бундай ишлар фақатгина миллатлараро алоқани бузилишга йўл қўяди, холос. Буларга чек қўйиш керак. Рус тилида айтганда “спутал божий дар с яичницей”, ёки “они ему про Ивана, а он им про болвана”. Мен боғдан келсам, сен тоғдан келяпсан.\nИнсон Хуқуқларини Химоя Қилиш Қўмитаси раиси Зоҳидов Марат.\nPublished on november 29, 2012 · Filed under: Марат Зоҳидов;\nKommentarer inaktiverade för Газ муаммоси сиёсий тус олмоқда


Тошкент вилоятидаги қайси маҳалла ходимларининг маоши оширилиши маълум бўлди - EFFECT.UZ\nПрезидент фармони билан 1 ноябрдан ҳудудида хонадонлар сони мингта ва ундан ортиқ бўлган МФЙ ходимлари ойлик маоши 35 фоизга оширилади.\nБунинг учун Фуқароларнинг ўзини ўзи бошқариш органлари ходимларини рағбатлантириш жамғармаси ташкил этилади.\nТошкент вилояти ҳудудида минг ва ундан ортиқ хонадони бўлган маҳаллалар рўйхати қуйидагича экани маълум қилинди:\nАнгрен шаҳрида: “Ёшлик”, “Дорилфунун”, “Истиқбол”, “Нурчи”, “Кимёгар”, “Мустақиллик”, “Озодлик”, “Боботоғ”, “Навбаҳор”, “Нуробод”, Улуғбек, “Кўктерак”, “Карвон”, “Тараққиёт”, “Истиқлол”, “Гўзал”;\nБекобод шаҳрида: “Пахтакор”, Муқумий, “Дўстлик”, “Туркистон”\nОлмалиқ шаҳрида: “Саховат”, “Коинот”, “Бўстон”, Фурқат, Бобур;\nЧирчиқ шаҳрида: М.Улуғбек, “Гулистон”, “Иқбол”, “Умид”, Бобур\n“Истиқлол”, “Ишонч”, “Хумо”, “Чинор”, “Семурғ”, “Адолат”, “Навбаҳор”, “Нур”, “Шодлик”, “Ёшлик”, “Юлдуз”, А.Темур,\n“Баҳор”, “Маданият”, “Ифтихор”, “Дўстлик”, “Камалак”, “Тинчлик”, “Кабутар”, “Турон”, Ҳамза, “Шарқ”;\nЯнгийўл шаҳрида: “Сабо”, “Мезон”;\nБўка туманида: “Чавлисой”;\nБўстонлиқ туманида: “Даҳана”, “Наврўз”, “Кичиксой”, “Бўстон”, “Марказий”, ” Ёшлик”, “Истиқлол”, “Нурчилар”, “Дўстлик”;\nЗангиота туманида: “Файз”, “Ҳаракат”;\nПаркент туманида: “Ойдин”\nПискент туманида: “Бирлик”, “Гулистон”, “Намуна”, А.Навоий;\nТошкент туманида: “Кўҳинур”;\nЧиноз туманида: “Боғбон”;\nЮқори Чирчиқ туманида: “Нурафшон”;\nЯнгийўл туманида: “Туябўғиз”.\nTeglar:prezident, Toshkent, МФЙ\nДунёнинг энг қиммат ва арзон шаҳарлари рейтинги тузилди\n11 декабрь куни Тошкентдаги биринчи Магнум гипермаркети очилади


Мусаддиқ, Мендерес ва Мурсий: қатл этилган мусулмон арбоблар | Azon.uz - Ахборот-таҳлилий портал\n1729 19:47 08.09.2020\nКўпчилик Шарқ давлатларида қатл этиш, судсиз ўлдириш ва ҳарбий тўнтариш натижасида четлатилган, демократик йўл билан сайланган собиқ президентларни ўлдириш одатий ҳолдир. Маънавий ва дунёвий қонунларнинг бирлашувини қўллашда, жисмоний ва интеллектуал империализм қолдиқларидан чинакам мустақилликка интилишда мусулмон демократлар жуда ўхшаш тақдирларга дуч келишди. Муҳаммад Мусаддиқ, Аднон Мендерес ва Муҳаммад Мурсий кўпчилик мусулмон дунёсида ўз халқи учун демократик, аммо асосийси, исломий ўзига хослигини қўллаб-қувватлаб ҳалок бўлган давлат бошлиқларининг ноёб намуналаридир.\nЭрон: Мусаддиқнинг аламли тақдири\nМуҳаммад Мусаддиқ 1951 йилда Эрон Бош вазири этиб сайланган. Парламентнинг деярли бир овоздан қўллаб-қувватлаши билан Мусаддиқ ҳукумати илгари Британия компанияларига тегишли бўлган Эрон нефт конларини миллийлаштиришга овоз берди. Ушбу ҳаракат Буюк Британия ва Эрон шоҳи ўртасида дипломатик жанжални келтириб чиқарди.\nАнглия-Эрон нефт компанияси, кейинчалик British Petroleum – 1909 йилда ижара шартномаси асосида қурилган Эроннинг Ободон шаҳридаги нефтни қайта ишлаш заводи дунёдаги энг йирик нефтни қайта ишлаш заводларидан бири бўлган. Мусаддиқнинг нефт конларини миллийлаштиришга уринишига жавобан Англия дастлаб ўз ҳарбий кучларини Ободон нефтни қайта ишлаш заводи устидан назоратни қўлга киритиш учун сафарбар қилди, аммо кейинчалик фикрини ўзгартириб, Британияда Мусаддиқ ҳукуматига путур етказиш учун ишлайдиган Эрон агентларини ёллади.\nБунинг ортидан 1953 йилда Мусаддиқ ҳукуматини ағдарган Марказий разведка бошқармаси ва шоҳ махфий хизматининг биргаликдаги яширин операцияси бўлиб ўтди. Марказий разведка бошқармаси давлат тўнтаришидаги ролини 63 йилдан сўнггина тан олди. Мусаддиқ уч йил давомида ҳарбий қамоқхонада якка тартибдаги қамоқ жазосига ҳукм қилинди ва ўн йилдан ортиқ вақт давомида уй қамоғида сақланди. Ундан олдин ва кейин бўлган тутқунлар сингари, унинг ўлими жисмоний ва руҳий азоб-уқубатлар билан боғлиқ бўлиши мумкин.\nЭронликлар Мусаддиқнинг тақдирини унутмади. Аксинча, у демократик иродани бўғиш учун мўлжалланган Ғарб аралашувидан азият чекиб, ҳолатни тушунган ҳолда ҳаракат қилди. Ушбу демократик ирода анъанавий қадриятлар ва дунёвий демократик ғояларни ўзида мужассам этган ҳолда мустамлакачилик амалиётига барҳам беришга уринди. 1950-йилларда Ғарбнинг аралашуви халқ онгини уйғотиб, охир-оқибат 1979 йилги Ислом инқилобига олиб келди.\nТуркия: Мендереснинг қатл этилиши\nРеспублика ташкил топгандан кейин 27 йиллик Республика Халқ партияси ҳукмронлигидан сўнг Аднон Мендерес демократик йўл билан сайланган Туркиянинг биринчи Бош вазири бўлди. Мендерес мусулмонлар ҳаёт тарзига бир қатор эркинликларни жорий этган демократ раҳбар эди. Унинг 1950 йилдаги сайловлар дастурида 1932 йилдан бери тақиқланиб келинаётган азон калималарини араб тилида айтишни жорий этиш бор эди. Мендерес, оташин нутқларидан бирида, депутатлар овоз берсалар, ҳар қандай бошқарув шаклини, ҳатто халифалик каби давлатни ҳам тиклаш мумкин, деган сўзларни айтган эди.\n1960 йил 27 майдаги ҳарбий тўнтариш сайланган ҳукуматни ағдаришга ва Мендереснинг ҳибсга олинишига олиб келди. Мендерес ва бошқа етакчи демократ арбоблар ҳарбий трибуналга олиб келинган. Мендерес ўлимга ҳукм қилинган ва дорга осилган. Аммо Мендереснинг қатл қилиниши турк республикасида унинг ўлимини фидойилик, қатл этилишини буюк гуноҳ сифатида қабул қилган турклар авлодини пайдо қилди.\nТуркиянинг ҳозирги президенти, ўша пайтда ўспирин бўлган Эрдоған, отаси – Қора денгизнинг оддий денгизчиси Мендерес ўлимга маҳкум этилганида қандай йиғлаганини хотирлайди. Унинг сўзларига кўра, ўша дақиқадаги қайғу унинг сиёсий фаолиятига ривожлантирувчи куч бўлиб хизмат қилган.\nМиср: Мурсийнинг ўлими\nБундан бир йил олдин Мисрнинг биринчи ва ягона демократик йўл билан сайланган президенти Муҳаммад Мурсийнинг вафот этганлиги ҳақидаги хабар даҳшатли, аммо "умуман тахмин қилинган" воқеа эди. Кўплаб инсон ҳуқуқларини ҳимоя қилиш ташкилотлари олти йил давомида Мурсийга тиббий ёрдам кўрсатишни талаб қилишди. Мисрнинг Қоҳира шаҳридаги таниқли қамоқхонанинг ”Скорпион“ бўлинмасининг собиқ нозири, бу жойга кирганлар тирик чиқмаслиги, фақат ўлик ҳолда чиқиши мумкинлигини айтган эди.\n“Қанд касалига чалинган Мурсий олти йил давомида бир суткада 23 соат давомида якка тартибда сақланган. Унинг оиласига шу олти йил давомида атиги уч марта кўришишга рухсат берилган, шу билан бирга тиббий ёрдам учун барча талаблар рад этилган. Ҳатто судда унинг ўлимига олиб келган ҳушдан кетиб йиқилишида ҳам маҳбус-шифокорлар ёрдам кўрсатишга шошилмаганлар.\nТуркия президенти Эрдоған, Бирлашган Миллатлар Ташкилоти ва турли инсон ҳуқуқлари ташкилотлари ўлимни мустақил равишда тергов қилишга чақиришган, қасддан одам ўлдириш бўйича кўплаб даъволар мавжуд. Унинг ўлимидан сўнг, янги маълумотлар шуни кўрсатдики, бир неча кун олдин Миср расмийлари Мурсийни сиёсий партияси ва унинг ҳаракатини оммавий равишда тарқатиб юборишга рози бўлмаса, "ёмон оқибатлар" билан қўрқитган. Оиласининг хоҳишига қарши Мурсийнинг жасади ўлимидан бир неча соат ўтгач, шошилинч равишда ҳукумат танлаган қабристонга кўмилди.\nУнинг ўлими тафсилотларини қатъий яширилгани, оммавий дафн маросимининг расмий равишда рад этилиши кўплаб саволларни туғдирди. Мурсий вафот этганидан кўп ўтмай, Дэвид Херст ўз мақоласида, Мисрнинг амалдаги президенти Абдулфаттоҳ Сисийда Мурсийни ўлдиришнинг бошқа усуллари ҳам бор эди, аммо у ички ва халқаро аудиторияни Мурсий табиий ўлим билан вафот этганига ишонтирмоқчи бўлса, ижро оммавий равишда амалга оширилиши керак эди. Мурсийнинг зиндонда эмас, балки жамоат судида вафот этишини шу тахминни изоҳлайди, деган фикрда.\nУшбу учта нуфузли шахснинг қарашлари, ўз халқининг ҳақиқий, қонуний ва асосий талабларини қандай ифодалаш кераклиги ҳақидаги қарашлари жуда ўхшаш. Ушбу талаблар ушбу демократик йўл билан сайланган раҳбарларни зўравонлик билан ағдариб ташлаган ноқонуний тўдалар томонидан рад этилди. Охир-оқибат, тўғридан-тўғри ёки билвосита бу арбоблар қамоқда, маҳбуслик пайтида ўлдирилган. Улар миллий ва маданий мустақилликка эришиш йўлида ҳалок бўлишди.\n1960 йилдаги Мендерес ва 21-асрдаги Мурсийнинг аҳволи ўртасида ўхшашликларни тан олмасликнинг иложи йўқ. Эрдоған Мендереснинг қатл этилганлиги ҳақидаги хабарда отасининг кўз ёшларини эслаганидек, бугунги кунда ҳам Мурсийнинг ўлимига гувоҳ бўлган кўплаб мисрлик ўспиринлар, жисмоний ва интеллектуал империализмга, демократик иродага қарши зулм хотираси билан курашга содиқ бўлган келажакнинг етакчисига айланишади.\nЭрон Миср Туркия Махсус таҳлил\n1681 14:50 28.10.2020\n2788 15:40 27.10.2020\n3617 21:00 24.10.2020\n2365 10:56 23.10.2020\n812 17:10 18.10.2020\n1090 11:35 16.10.2020


“Қалб” кодекси – HURRIYAT\n4 oy oldin behzod 80\nИшхонага ошиқиб таксига чиқдим. Манзилимга бир бекат қолганида йўловчилардан кексароқ онахон:\n— Болам, мана йўл ҳақини ол. Бир ярим минг. Беш юз сўмим йўқ экан. Рози бўларсан. Дуо қиламан, — дедию, чўнтагидан ғижимланган пулни узатди. Жиғибийрон ҳайдовчи эса:\n— Сизга ўхшаган дуогўйлардан учтасини машинамга миндирсам, кунлик топганим ўзимга етмайди-ку, хола! — дея жеркиб ташлади.\nЖаҳлим чиқди. Юрагимнинг бир четлари жиз этиб кетди…\n— Холажон, тушаверинг, — дедим-у, у киши учун ҳам йўл ҳақини узатдим. Ҳижолатомуз бўлган онахоннинг аҳволини тасаввур қилиш қийин. Кўнглидан нималар ўтмади экан? Қалби оғригандир…\nИшга келиб, ҳужжатларни битирган киши бўлдим-да, мактабдаги соат ўнда бошланадиган тадбирга ошиқдим. Ҳар доимгидек ёшлар тарбияси. Очиқ мулоқот. Мактаб директоридан тортиб, маънавиятчи-ю маҳалла раиси, маслаҳатчилари сўзга чиқди. Шу пайт лирик чекиниш қилиш мақсадида ижодкор ёшлар бўлса, шеър ўқишлари сўралди. Орқа ўриндиқнинг бир четида қимтиниб, дугоналаридан ажралибгина ўтирган қизалоқ кўзлари чарақлаб, “мен ўқисам майлими”, — дея таниқли шоирлардан бирининг гўзал мисраларини айта бошлади. Унинг овозини эшитган бир ўқитувчи жойидан сапчиб турди-да, “тўхта” ишорасини бериш учун қўлини кўтарди. Залда бирданига кулги овози жаранглади.\nКимдир ёнидаги ўртоғига у ҳақда пичирлаб кулса, яна кимдир лабини тишлаб, ачингандек бошини сарак-сарак қилиб қўярди. Ҳижолат бўлган қиз нима қилишини билмай тўхтаб қолди. Яна жаҳлим чиқди. “Тушунмадим” дея ёнимдаги мактаб маънавиятчисига юзлансам: “Эътибор қилманг, меҳмон. У қизимиз ўзи шунақа. Ҳамма жойга ўзини тиқиштираверади”, — деди.\nБаттар асабийлашдим. Ахир, бу нимаси? Мактаб шаъни учун катта бир тадбирда чиқиб шеър айтган бола минг ёмон талаффузда айтса ҳам, “ўқитувчи, устоз, муаллим”, деган буюк зотлар уларни маънан қўллаши керак эмасми?\nШунча одамнинг олдида изза бўлган қизчага далда бериш учун: Раҳмат сенга, мингга яқин ўқувчиси бўлган мактабда дадиллик билан туриб, шеър ўқиганинг учун. Насиб этса, сендан ажойиб ижодкор чиқади, — дедим ҳам унга, ҳам ўзимга тасалли бериб. Бироқ, унинг кўзларидаги томчилар қалбининг озор чекканидан далолат бериб турарди. Кўнглим беҳузур бўлиб кетди…\nТадбир тугаб, “маънавиятчи”нинг кузатар чоғида айтган гапи юрагимни тешиб ўтди.\n— Кечирасиз, синглим. Бояги ҳолат учун узр сўрайман. У қизнинг онаси “баклажка” териб сотади. Шу сабаб юриш-туриши ҳам ўзига яраша. Синф раҳбари билан бироз муносабатлари терс, кўрганингиз бояги киши синф раҳбари эди…\nҚизиқ, қачондан бери таълим-тарбия инсонларнинг ижтимоий келиб чиқишига қараб берилаётган бўлса? Устозларни ўқувчи ота-онасининг бойлиги-ю мансаби қизиқтирса? Бу ҳолатдан дилим эзилди… У қизнинг аҳволини эса тушуниш қанчалар оғир…\nМактабдан чиқиб, йўл-йўлакай китоб дўконига кирдим. Ҳамма ўзига керакли асарни қидириш билан оввора. Шунда бир йигит:\n— Илтимос, менга “Маъмурий”, “Жиноят”, “Оила”, “Меҳнат” кодексларини берсангиз. Қолганини кейинги ойлигимдан оламан. Ҳамма кодексларни ўрганмасам бўлмаяпти. Ҳақ-ҳуқуқимни ўрганмоқчиман! Қонунни билмасангиз, одамлар эзғилаб ўтишга уринади, — деди-да китобларни харид қилиб, чиқиб кетди.\nШунда сотувчига юзланиб, кечирасиз, “Қалб кодекси” борми, десам, менга ҳайратланиб қаради. Унинг зардали боқишидан, “шу замонда қалбга бало борми? Пулдан гапиринг, пулдан! Пулинг бўлса, ҳаммаси бўлади. Керак бўлса, Қалбни ҳам сотиб олиш мумкин”, — деган маънони уқиш мумкин эди…\nБизга бир-биримизнинг дилимиздан, кўнглимиздан, қалбимиздан не фойда? Муҳими, пулимиз бўлсин. Қолгани бир тийин! Ким хафа бўлади, ким ранжийди, ким озор чекади… Уларнинг наздида қалбни даволаш осон. Жа, бўлмаса унутиб юборади. Айниқса, аёлларимиз бир йиғласа — олам гулистон. Ҳозир қалбимиз билан ҳисоблашадиган вақт эмас. Биз пул топишимиз, янада кўп топишимиз керак. Ахир, Қалбни яралаб, тузатишимиз, тугаб қолса Меҳр сотиб олишимиз керак-ку… Улар топилади, сотилади. Фақат… Фақат… пулимиз бўлса бўлгани…\nPrevious Илми борнинг саводи бўлмаса қийин экан\nNext Кўчамизга қачон сон тегади?


БУЮК АЖДОДЛАРИМИЗ БОҒБОН БЎЛИШГАН... - OLIY TA’LIMNI RIVOJLANTIRISH TADQIQOTLARI VA ILG‘OR TEXNOLOGIYALARNI TATBIQ ETISH MARKAZI | ОЛИЙ ТАЪЛИМНИ РИВОЖЛАНТИРИШ ТАДҚИҚОТЛАРИ ВА ИЛҒОР ТЕХНОЛОГИЯЛАРНИ ТАТБИҚ ЭТИШ МАРКАЗИ\nБУЮК АЖДОДЛАРИМИЗ БОҒБОН БЎЛИШГАН...\n9 феврал 2021, 09:21 Ma'lumotlar\nТурмушимизда одамлар тез-тез мурожаат қиладиган бир қатор оддий касб-кор бор. Деҳқон борлиққа ризқ улашади. Боғбон мева-чева етиштиради.Чўпон мол –қўй боқади. Оддий касб эгаси ўз соҳасининг билимдону миришкори саналади. У ўз меҳнати билан мўъжиза яратади.Қани, тасаввур қилинг! Сизни болалар боғчасига боғбон қилиб ишга олишди, дейлик. Ишни нимадан бошлайсиз? Албатта, дарахтларни суғорасиз, шакл берасиз, парваришлайсиз. Бу ишларни кўрган билганингизча бажарасиз. Аммо боғбонлик касби сирларидан хабарингиз йўқлиги боис, унинг вазифасини яхши уддалай олмаслигингиз сезилиб қолади. Шундай бўлса ҳам, сир бермайсиз. Боғбонлик ҳам касб бўлибдими, деб беписандлик билан қарашингиз ҳам мумкин. Еримиз саҳоватли, унга кесовни суқиб қўйсангиз ҳам, улкан дарахт бўлиб ўсиб чиқади, деган афсонада миришкор кишиларимиз меҳри борлигини кейинчалик тушуниб оласиз. Ҳақиқий боғбонларимизни “халқ академиги” деб эъзозлашади. Ризамат ота Мусамуҳамедов яратган сархил мева ва узим навлари, академик Маҳмуд Мирзаевнинг илмий кашфиётлари асосида боғбонликдан бошланиб, такомиллашган илм-фан кашфиётларини кўрасиз. Улардан қолган боғлар бугунги авлодлар учун улкан мактаб вазифасини ўтамоқда.\nЎрта ва олий маълумотли агросаноат мухандис, аграном, селекциячи ва соҳанинг бошқа мутахассислари касб поғонасининг бошланиши ҳамда энг юқори чўққиси боғбонликдир. Луғатларда боғбон тушунчасини боғдорчилик мутахассиси, боғ ва ундаги мевали дарахтларга, ток ва гулларга қаровчи, уларни парвариш қилувчи мутахассис киши дея изоҳланади. Кўп ҳолларда бу фаолият билан эркаклар шуғулланган. “Боғдор” атамасини “боғдорчилик” билан шуғилланувчи боғбон, боғ эгаси деб тушиниш мумкин. Ўз хонадонидаги, томорқасидаги дарахтларни парвариш қилувчини-хаваскор боғбон,давлат рўйҳатида малакаланган боғбонлик касбини эса мутахассислик, десак ҳато қилмаймиз. Анъанага биноан, боғбонлик касби отадан болага, устоздан шогирдга ўргатилган. Бугунги кунда мактабдаги “табиатшунослик ва экология” тўгараги, агросаноат коллежлари, аграр институт, университетда боғбонлик билан боғлиқ бир қатор турдош касб бўйича ўрта ва олий маълумотли мутахассислар тайёрланади. Дунёда иқлим ўзгариб бораётган, аҳолининг экологик тоза озиқ– овқат маҳсулотларига бўлган талаби ошаётган ҳозирги пайтда боғбонлик билан боғлиқ барча мутахассислик учун чуқур назарий ва амалий билимлар зарур. Мева-сабзавотчилик ва узумчилик йўналишлари бўйича кадрлар тайёрлаш сифатини янада ошириш мақсадида Аграр университетда Мевасабзавотчилик ва узумчилик факультети ташкил этилган. Мевасабзавотчилик ва узумчилик факультетига “Мева-сабзавотчилик ва узумчилик” “Ўрмончилик ва аҳоли турар жойларини кўкаламзорлаштириш”, “Қишлоқ хўжалик маҳсулотларини сақлаш ва дастлабки қайта технологияси” йўналишлари бўйича бакалавриат ва магистрлар тайёрлашни йўлга қўйиш вазифаси юклатилган. Мазкур факультетда боғбонликнинг икки тури мевачилик ва манзарали боғлар учун мутахассислар тайёрланади. Кўпчилик шаҳар ҳиёбон ва боғларида, манзарали дарахтни парвариш қилиш, уни буташ, шакл бериш, кўкаламзор майдон яратиш билан шуғулланувчи боғбонни ланшафт дизайнери билан алмаштириб юборади.\nАлбатта, замонавий боғбон гулчилик, дендралогия, аграномлик, экология, тупроқшунослик, ўсимликларни ҳимоя қилиш,биология каби фанларни яхши билиши зарур, шу билан биргаликда архитектура, санъат, ланшафт дизайнидан ҳам ҳабардор бўлиши, лойиҳалаш маданиятига эга бўлиши, рангларни тушуниши , ундан фойдаланишни билиши, шакл яратишнинг биодизайн услубини қўллай билиши ҳам талаб этилади. Шундан келиб чиқиб, фикр айтсак, соҳанинг ўзи боғбон-дизайнер мутахассислиги, ланшафт–дизайни йўналишида тайёрланган мутахассисга зарурат тўғилаётганлигини кўрсатиб турибди. Зеро, дизайн бу касб эмас, балки барча соҳаларда қўлланиладиган инсон фаолияти методи, лойиҳалаш маданиятидир.\nБоғбон кўчат экишда нафақат саралаб экилган дарахт, бута ва бошқа ўсимликларни парвариш қилиш учун қулай майдон ҳозирлайди, балки уларни жойлаштиришнинг эстетик гўзаллигига ҳам эътибор қаратади. Бизнинг юртимизда боғбонликнинг хар икки тури ҳам тенг қадрланган.\nТарихий манбаларда Амир Темур етти йиллик юришдан қайтган йили Кастилия элчиси Рюи Хонзалес де Клавихо шаҳарни ва қарийб чорак асрдан буён қурилаётган саройни қуйидагича таърифлайди:”28 август пайшанба куни чошгорҳда Кеш деб аталган катта шаҳарга келдик. Кеш сой ва анҳорлар ўтган теккисликка жойлашган Шаҳар атрофлари кўплаб боғлар ва ҳовлилар билан ўралган. Аҳоли яшайдиган қишлоқлар, кўм–кўк ўтлоқлардан иборат, сувга сероб бу мазил ёзда жуда гўзал манзара касб этса керак. Далаларда буғдой, пахта, қовун-тарвуз экилган бўлиб, ичкарига кўтарма кўприклар орқали кирилган. Шундан кейин элчиларни шоҳнинг ўз маликалари билан туриши ва базм ўтказишга мўлжалланган жуда кенг ва ҳашаматли саройга бошлади. Кўплаб мевали ва манзарали дарахтлар ўсиб турган, кўплаб ҳовуз ва дид билан жойлаштирилган ўтлоқлар мавжуд бўлган катта боғ кўз олдимизда намоён бўлди. Боққа кираверишда шу қадар катта майдон мавжуд эдики, одамлар ёз ойларида сув бўйида, дарахтлар соясида ҳузур қилиб ўтиришлари мумкин эди. Сарой шу қадар ҳашаматли ишлагандики, тасвирлашга ожизман”. Нақл қилишларича, чорбоғ шундай боғки, унда тупроқ ҳам, сув ҳам, нур ҳам, ҳаво ҳам бир–бирига ҳамоҳанг, яъни чорбоғда қадимги Шарқ фалсафасига хос чорунсур ҳамда йилнинг турт фаслга хос иқлимнинг рамзий холати мавжуд бўлган. Унинг бир қисмида шамол ёки шабада есиб туриши зарур бўлса, боқа бир қисмида ғарқ пишган мевалар ва манзараларнинг мавжуд бўлмоғи, яна бир қисмида эса соя-салқин, сўлим мухит яратилиши кўзда тутилган.\nЧорбоғда “яшил дунё”, “сув дунёси”, “ҳайвонат дунёси”, тупроқ, микроиқлим, қурилган иморат ва иншоотларнинг меъморий ва ландшафт уйғунлиги боғнинг меъморий яхлитлиги ҳамда холислигини таъминланган. Шу туфайли ҳам чорбоғ “жаннат” рамзи ҳисобланган. Боғбонлик, боғлар яратиш миллий қадриятларимизнинг ажралмас бир қисмидир.\nЯнги мева навларини яратиш, боғлар барпо қилиш орзуси болалигимизданоқ руҳимизга сингган. Сирдарё вилояти Мирзаобод туманида яшовчи Файзулла бобо Хўжаев 2 гектар майдонни эгаллаган боғидаги асил қайин, қора марварид, сариқ пўчоқ навли 100 туп анор ва бошқа турли мевали дарахтларини парваришлайди. У нокни беҳига пайванд қилиш тажрибасини амалда синаб кўрди. Натижада бир дарахтдан ҳам беҳи, ҳам нок мевасини олишга эришди, деб ёзибди Туркистон - пресс.\nБоғбонлик касбини энг юқорига олиб чиққан маскан академик Маҳмуд Мирзаев номли боғдорчилик, узумчилик ва виночилик илмий-тадқиқот институти саналади. Олимлар бу масканда боғдорчилик ва узумчиликни ривожлантиришда республика ҳудудларининг тупроқ-иқлим шароитига мос, серҳосил, янги мева-узум навларини яратиш, уларнинг пакана ва ярим пакана кўчатларини кўпайтириб, ресурс тежамкор технологияларни тадбиқ этиб, тупроқ унумдорлигини ошириш, тоғ ва тоғолди ҳудудларини ўзлаштириб, боғ-токзорлар барпо этиш, мева-узум маҳсулотларини қайта ишлаш ва сақлаш усуллари ҳамда виночилик бўйича янги вино маркаларини яратиш устида илмий-тадқиқот ишларини олиб бормоқдалар. Мустақиллик йиллари селекционер олимларимиз томонидан олма, нок, ўрик, беҳи, шафтоли, бодом, қорағат, қулупнай ва узум навларининг қурғоқчиликка чидамли янги навларини ҳам яратдилар. Шу билан бирга ҳар хил тупроқ шароитида ўсувчи янги турдаги мевалиларнинг пакана пайвандтаглари олиб келиниб, республикамиз шароитида синалмоқда. Янги яратилган навлар ичида қурғоқчиликка чидамли навлар алоҳида ўрин тутади. Буларга олманинг Малика, Қизил тарам олма, Чўлпон, Ойдин, Нафис, нокнинг Кулола-2, Зимняя, Нашвати2, беҳининг Изобильная, олхўрининг Чернослив Самаркандский, шафтолининг Шарқ, қорағатнинг Сиюма, Ирода, узумнинг Ризамат, Кишмиш Ботир навлари киради. Ушбу янги яратилган истиқболли навлар мева-узум навларининг ўрнини тўлдириб боради.\nМамлакатимиз меҳнат бозорида манзарали ва мевали боғлар мутахассига талаб катта. Мевали боғларда ишловчи мутахассислардан дарахт кўчатини етиштириш, экиш, парваришлаш, шакл бериш, суғориш, ўғитлаш, ҳосилни зараркунанда хашоратлардан сақлаш, йиғиш, тайёрлаш каби боғ юмушларини билиши талаб этилади. Манзарали боғ мутахассиси учун ўрмон, миллий боғ, табиат маскани, шаҳар хиёбони, меҳмонхона, истироҳат маскани, парк, мактаб, боғча ва бошқа майдонлар, табиатнинг мунис бағри ўз қучоғини очади. Мутахассиснинг билими, тажрибаси, малакаси, ижодкорлиги каби хусусиятлари даромадига даромад қўшади. Мевали ва манзарали дарахтларга шакл бериш алоҳида санъат. Агар мевали дарахтга шакл бермаса, ортиқча новдаларни олиб ташланмаса меваси кам бўлади. Шу каби манзарали дарахтни кесиш ва қайчилаш орқали касалликлардан тозаланади, маълум бир қиёфага киритилади, чирой берилади. Шу билан биргаликда ланшафтдаги бошқа дарахтлар билан мослаштирилади. Яна бир сир, шакл беришни яхши билган боғбон, дарахтларни пайвандлашни ҳам билади. Бу эса энг ноёб қобилиятни талаб қилади.\nАлишер Навоийнинг “Ҳайрат–ул аброр” достонидаги мисраларда боғбон маҳорати улуғланади.\nБарча чаманлар гули гулзорлиқ,\nҲар чамани йўли гириҳ корлик.\nГуллари навъини не дей онча гул,\nОнга не гулким санай олғонча гул.\nНаҳлини деҳқонки боруманд этиб,\nШоҳига юз мевани пайванд этиб.\nҲар шажару юз гул ила шеваси,\nТурфаки юз нав бўлиб меваси.\nСаҳнида юз гул чиқариб бир йиғоч,\nҲар гулининг атри бориб бир йиғоч.\nДостон мисраларининг мағзини чақсак:\n”Ҳамма чаманлар гулу гулзорлиқ.\nҲар чаманнниг йўли бўғин-бўғин.\nГулларнинг навларини нима дейин?!\nШунча гулки, шунча гул бўлганда ҳам санаганингча бор. Деҳқон кўчатларни парвариш қилар экан, шоҳига юз хил мевани пайванд этади. Ҳар дарахтнинг юз хил хусусияти бор. Саҳндаги бир дарахт юз хил гул чиқариш билан бирга унинг гулларининг ҳиди, ўн саккиз чақиримга боради”.\nТемурийлар даври боғдорчилиги ҳақида ўша даврнинг ўзида ёзилган маълумотларни келтирдик.” Боғдор” сўзи, боғбон, боғнинг эгаси маъносини беради. Етук мутахассис боғи роғларнинг хақиқий хўжайини бўлади. Аграр университетни битирган соҳа вакиллари бир неча касбларни билади, менежментлик, ташкилотчилик ва раҳбар лавозимини ҳам бемалол эплай олади. Ҳа, ҳар боғбоннинг ўз тажрибаси, маҳорати ва кашфиёти бор. Дунёнинг истаган бурчагида бу касб эгаси ўзига нон топа олади. Шу боис ҳорижликлар билан тажриба алмашиш, инновацион ғоялар билан ўртоқлашиш, ҳамкорликларни йўлга қўйиш фойдали саналади. Боғбонлик касбини танлаган ҳар бир инсон ўсимлик оламига яқин кишисидек қарайди. Табиатга муҳаббат қуяди. Дарахт, гул, майсаларнинг шамолдаги шивирига қулоқ тутади.\nБоғбонларнинг подшоҳи, подшоҳларнинг боғбони Заҳириддин Бобур “Бобурнома”да “Андижоннинг ношпотисидин яхшироқ ношпоти бўлмас...” деб ёзган эди. Улуғ шоир ва олим учун ношпоти дарахти, боғ–Ватан рамзидир. Ватанни севувчи инсон эса боғбон бўлади. Буюк аждодларимизнинг боғбон бўлишган.\nДилноза Зупарова, докторант.


Узоқ вақт ухлаш ҳаёт учун хавфли деб топилди - Халқ сўзи\n17:44 08 Август 2018 Lifestyle\nМутахассислар уч миллиондан ортиқ киши иштирок этган 74 та тадқиқотдан олинган маълумотларни таҳлил қилиб чиқишди. Маълум бўлишича, кунига 10 соатдан зиёд ухлайдиганларда бевақт ўлим хавфи қарийб 8 соат ухлайдиганларга нисбатан 30 фоиз кўп эканлиги аниқланди.\nЎн соатлик уйқу инсультдан ўлиш хатарини 56 фоиз, юрак-қон томир касалликлардан вафот этиш хавфини 49 фоиз оширади. Сифатсиз уйқу юрак етишмовчилигини 44 фоизга кўпайтирар экан.\nУйқу учун белгиланган нормага риоя этмаслик юрак касалликлари ривожланишини ҳам оширади. Олимлар шифокорларга беморлар билан консультация жараёнида уларнинг уйқу сифати ҳамда соатлар сонига кўпроқ эътибор беришларини тавсия қилди.


Анхор оқшоми: 28 январ янгиликлари - Anhor\nAnhor Все посты Анхор оқшоми: 28 январ янгиликлари\nАнхор оқшоми: 28 январ янгиликлари\nЎзбекистон Республикасининг “ихчамгина” Вазирлар Маҳкамасини шакллантириш жараёни бошланди. Элёр Ғаниев бош вазирнинг Ўзбекистон Республикаси Инвестициялар бўйича давлат қўмитаси раиси — Инвестициялар, инновацион ривожлантириш, эркин иқтисодий ва кичик саноат зоналари фаолиятини мувофиқлаштириш масалалари бўйича ўринбосари этиб тайинланди. Унга қадар бу лавозимни Сухроб Холмуродов эгаллаб турган эди. У инвестициялар Вазирлигига раҳбарлик қилди. Эндиликда мазкур Вазирлик ташқи савдо Вазирлиги билан қўшилиб, инвестициялар ва ташқи савдо Вазирлигига айлантирилди. Янги идорага Сардор Умрзоқов бошчилик қилмоқда.\nЎзбекистон иқтисодий эркинлик Индексида 140-ўринни эгаллади. Ўтган йил мамлакатимиз 152-ўринда эди. Мамлакатимизнинг ўртача бали мулк ҳуқуқларини ҳимоя қилиш, солиқ оғирлиги , бизнес эркинлиги, меҳнат эркинлиги ва бошқа жами 12 кўрсаткич бўйича ҳисоблаб чиқилган.\nТошкент вилоятида деярли 200 га яқин дарахтлар ноқонуний кесиб ташланган. Кесилган майдонда спорт мажмуаси қурилиши режалаштирилган. Ташкилотчилар 82 та дарахт кесилишига рухсатнома олган эди. 200 га яқин дарахт кесилишидан келган зарар йиғиндиси 229,9 миллион сўмни ташкил этди. Давлат экология Қўмитаси шу ишга оид ҳужжатларни прокуратурасига тақдим этди.\nКечки Анҳор: 17 январь янгиликлари\nАнхор оқшоми: 29 январ янгиликлари


Бир неча киши тўпланиб, «Золим нафс, хоин дунё, мусибатларнинг энг аввали...» каби сифатлар билан дунёни ёмонлашар эди. Қизиғи шундаки, улар дунёни ёмонлагани сари кайфиятлари чоғ, гўё бошқа бир оламга «сайр» қилишарди. Иттифоқо, бу мажлисга келиб қолган ҳақиқий бир олим уларга:\n- Сиз дунёни нақадар севишингизга ҳайрон қолдим! - дея хитоб қилди.\nБу гапдан мажлис аҳли довдираб қолди, ҳамма сукут сақлади. Ниҳоят, ораларидаги бир олим чиқиб:\n- Биз дунёни мақтамаяпмиз, аксинча ёмонлаяпмиз, башарти дунёни севганимизда уни мақтардик. Бинобарин, сенинг бу сўзларинг маъносиз, мантиқсиз, - деди.\nОриф зот шундай жавоб қилди:\n- Йўқ, ундай эмас. Дунё сизга ёр бўлмагани учун ҳам уни ёмонлаш билан қалбингиз таскин топмоқда. агар қалбингизда дунёга қизиқиш бўлмаганида, у билан овора бўлмас эдингиз. Инсон севган нарсасини гапириб тасалли топади. Сиз ёмонлаш орқали яширин севгингизга таржимон бўлиб, қалбингиз тафтини босмоқдасиз.\nТил кўнгил таржимонидир. Тиллар кўнгилларга боғланган. Ошиқнинг фикри нима бўлса, зикри ҳам ўшадир. Қалби покиза, комил инсон бошқасининг қадрини ерга уришни эп кўрмайди, бироқ воқеаларга ибрат назари билан қарайди, керакли хулосалар чиқаради.\nСаидаброр Умаров ЎМИ матбуот хизмати\nДругие материалы в этой категории: « Истиғфор самараси\tНишонга урилган гаплар: “Эй Роббим! Агар сўровларим шукримдан кўпайиб кетса, Ўзинг кечир!” »


Криштиану Роналду – XXI асрда 1000 та ўйин ўтказган биринчи ва ягона футболчи! Португалиялик – машина! – AllSportuz.com\nКриштиану Роналду – XXI асрда 1000 та ўйин ўтказган биринчи ва ягона футболчи! Португалиялик – машина!\nХалқаро футбол тарихи ва статистикаси федерацияси (IFFHS) 21-асрда айрим футболчилар томонидан ўтказилган ўйинлар сонини ҳисоблаб чиқадиган тадқиқот ўтказди. Криштиану Роналду ҳозирги асрнинг мутлақ рекордчисига айланди!\nКриштиану Роналду ХХИ асрда, мингта учрашув ўтказган ягона футболчига айланди. Ушбу статистик маълумотлар шуни кўрсатадики, Роналду жуда кам ўйинни ўтказиб юборади ва умуман жароҳатларга мойил emas.\nCR7 профессионаллиги афсонавий бренди асосчиси. У ўз режимини, овқатланишини диққат билан кузатиб боради ва доимий равишда машқ қилади. Ушбу мавзудаги кулгили воқеани бир пайтлар “Манчестер Юнайтед” нинг собиқ ҳимоячиси Патрис Эвра айтган эди:\n«Мен бир қизиқ воқеани айтиб бермоқчиман: агар Роналду сизни уйингизга кечки овқатга таклиф қилса, шунчаки рад этинг. Машғулотлардан бир кун ўтгач, у мени ўз уйига тушликка таклиф қилди. Столда фақат салатлар, товуқ гўшти ва оддий сув бор эди.\nТушлик тугатганимиздан сўнг, у ўрнидан турди ва тўп билан ўйнай бошлади. Кейин: “Қани ўйнаймиз” деди. Мен: “Овқатланишни тугатиб олай?” – “Йўқ, келинг ўйнаймиз.” Биз тўп уйнадик. Шундан кейин у бассейнда сузишга боришни таклиф қилди. Кейин жакузи, сауна …\nШунинг учун, барчага Роналдуникига боришни ўйламаслиги керак . Бу йигит-йигит машина. У ҳеч қачон машғулотларни тўхтатмайди. “\nРейтингнинг тўлиқ рўйхати билан қуйида танишишингиз мумкин:\nКриштиану Роналду – 1047 учрашув (XXI аср)\nИкер Касиляс – 974 (ХХI аср) + 74 (ХХ аср)\nДани Алвес – 969 (ХХI аср)\nХави – 937 (ХХИ) + 80 (ХХ аср)\nЯсухито Эндо – 909 (ХХI аср) + 84 (ХХ аср)\nЗлатан Ибрагимович – 907 (ХХi аср) + 9 (ХХ аср)\nРожерио Сени – 904 (ХХI аср) + 310 (ХХ аср)\nЛионел Месси – 902 (ХХI аср)\nЖанлуижи Буффон – 852 (ХХI аср) + 212 (ХХ аср)\nХавер Занетти – 717 (ХХI аср) + 383 (ХХ аср)\nPrevious Лақаби «бурга», гипофиз бези касаллиги, омадсиз севги тарихи: Лионел Месси ҳақида сиз билмаган 20 та факт\nNext Роналду ҳақида ҳеч қаерда айтилмаган 5та факт!


Тажриба ва маҳорат ўқуви\n03.10.2018 Муаллиф Мадаминжон СОЛИЖОНОВ\nВилоят касаба уюшма ташкилотлари бирлашмасида Кенгаши шаҳар-туман ҳокимлари, уларнинг иқтисодиёт ва инвестиция масалалари бўйича ўринбосарлари учун семинар-тренинг ташкил этилди.\nМавсум уюшқоқлигини таъминлаётганлар\n03.10.2018 Муаллиф Ботир МАДИЁРОВ\nЎзбекистон туманидаги Мўминжон Мелиев раҳбар бўлган 104-отряд тасарруфида 3 та фермер ва 51 гектар пахта майдони мавжуд бўлиб, отряд аъзолари мавсум уюшқоқлигини таъминлашда фаоллик кўрсатишмоқда.\nХалқимиз ҳаётида муҳим маскан\nАдлия вазирлиги ҳузуридаги Давлат хизматлари агентлиги вилоят ҳудудий бошқармасида Ўзбекистон Республикаси Олий Мажлиси Сенатининг Қонунчилик ва суд-ҳуқуқ масалалари қўмитаси мажлиси бўлиб ўтди.\n03.10.2018 Муаллиф Матлуба ТОЖАЛИЕВА\nҲаётда ҳар бир соҳанинг жонкуярлари бўлади. Фарғона шаҳрилик Татьяна Шералиева ҳам маданият соҳасининг фидойи мураббий-раҳбарларидан бири саналади.\nАдашган юртдошларимизни ватан кечирди\nҲаётимизда янги институт сифатида намоён бўлган афв этиш принципи замирида қонунийлик ва адолат мужассамлаштирилган.\nСиздан бошланади асли тафаккур\n03.10.2018 Муаллиф Соҳиба АБДУРАХМОНОВА\nТантанада мукофотланган ўқитувчи ва мураббийлар номи фахр билан эълон қилиниб, мукофотлар ўз эгаларига тантанали равишда топширилди.\nТадбиркорликни ривожлантиришда муҳим омил\nФарғона вилоятида тадбиркорликни қўллаб-қувватлаш ва ривожлантириш борасидаги ишлар давом этар экан, ҳудудий ишчи гуруҳнинг бу галги учрашуви қўштепалик тадбиркорлар билан бўлиб ўтди.\nФарғонада Латвия Олий мактаби\n03.10.2018 Муаллиф Маъмура АБДУРАХИМОВА\nФилиал битирувчиларига Ўзбекистон Республикасида олий таълим тўғрисидаги ҳужжат сифатида тан олинадиган Олий мактабнинг белгиланган намунадаги дипломи берилади.\nБош саҳифа - 311 992 та


13:20 / 13.11.2017\nЁшлар – келажак эгалари, тараққиёт давомчилари, яратувчилари. Уларни қўллаб-қувватлаш тараққиётни қўллаб-қувватлаш демакдир. Иқтисодиётимизда бир соҳа борки, уни ҳам худди ёшларга менгзаш мумкин. Бу кичик бизнес ва хусусий тадбиркорлик соҳасидир. Бугунги кунда мамлакатимиз иқтисодиётида ушбу соҳанинг аҳамияти ниҳоятда катталигини барчамиз яхши биламиз. Ички бозоримизни рақобатбардош ва сифатли маҳсулотлар билан тўлдиришда, аҳолини, авваламбор, ёшларни иш билан таъминлаш ва шу аснода уларнинг муносиб даромад топиши, фаровонлигининг ошиб боришига эришишда айни шу соҳани тез ва жадал суръатлар билан ривожлантириш энг асосий омиллардан биридир.\nБунда, айниқса, қиз болаларни тадбиркорликка йўналтириш муҳим аҳамиятга эга. Негаки, қўлида ҳунари бор қиз эртага бировга қарам бўлиб қолмайди, ўз меҳнати, билим ва истеъдоди билан оиласини тебратишга, фарзандларини баркамол инсон этиб тарбиялашга ҳисса қўшади. Бу, ўз навбатида, ёш оилани моддий ва маънавий жиҳатдан мустаҳкамлашда жуда катта муҳим аҳамиятга эга.\nАйни шу мақсадлар кўзланган ҳолда мамлакатимизда кенг кўламли ишлар олиб борилмоқда. Яқинда Ўзбек Миллий академик драма театрида бўлиб ўтган “Тадбиркор қизнинг энг яхши лойиҳаси” танловининг республика босқичи ғолибларини тақдирлаш маросимида ҳам буни яққол кўриш мумкин бўлди.\nЎзбекистон Республикаси Хотин-қизлар қўмитаси, Марказий банк, Ўрта махсус, касб-ҳунар таълими маркази, Касаба уюшмаси Федерацияси, “Тадбиркор аёл” уюшмаси, Савдо-саноат палатаси ҳамкорлигида 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифалар ҳамда “Халқ билан мулоқот ва инсон манфаатлари йили” Давлат дастури ижроси доирасида ўтказилган танловда ҳудудлардан 82 нафар ёш тадбиркор қиз ўз бизнес лойиҳаси билан қатнашди.\nҒолиблар орасида “Агробанк” томонидан кредит олиш ҳуқуқини берувчи сертификатлар билан тақдирланган 28 нафар қизлар ҳам бор эди. Улар билан суҳбатлашдик.\n– Миллий гиламлар тўқишга жуда қизиқаман, – дейди сурхондарёлик ёш тадбиркор Назокат Собирова. – Устозларимдан ўрганган бу ҳунаримга ижодий ёндашган ҳолда гўзал ва бежирим гиламлар яратишга, уларда халқимизга хос хусусиятларни акс эттиришга ҳаракат қиламан. Бу интилишларим мазкур танловда қўллаб-қувватлангани ва фаолиятимни ривожлантиришга “Агробанк”нинг Сурхондарё ҳудудий филиали томонидан кўмак кўрсатилаётгани менга янада илҳом, куч-ғайрат бағишлади.\nЖорий йилда Қонликўл касб-ҳунар коллежини тамомлаган Оразбека Мирзаева мазкур танловда нон ва қандолат маҳсулотларини ишлаб чиқариш бўйича инновацион лойиҳаси билан иштирок этди. Унга “Агробанк”нинг Қонликўл филиалидан 30 миллион сўм миқдорида имтиёзли кредит ажратилиши кўзда тутилган сертификат берилди.\n– Юртимизда навқирон авлод камолоти йўлида амалга оширилаётган кенг кўламли ислоҳотлар, бизга кўрсатилаётган эътибор ва ғамхўрликнинг ёрқин намунасидир, – дейди “Ишлаб чиқариш соҳасидаги энг яхши лойиҳа” совриндори Оразбека Мирзаева. – Биз, ёшлар яратилган имкониятлардан оқилона фойдаланиб, мамлакатимиз равнақига муносиб ҳисса қўшиш учун ҳаракат қиламиз.\n– Тадбиркорлик фаолиятини бошлаш мақсадида тузган лойиҳам қўллаб-қувватланаётганидан мамнунман, – дейди Тўрақўрғон Иқтисодиёт ва сервис касб-ҳунар коллежи битирувчиси Мафтуна Мўминова. – Эчки юнгидан турли кўринишдаги рўмол, шарф ва бошқа тўқувчилик маҳсулотлари ишлаб чиқаришни йўлга қўйганман. Бизнес лойиҳамни ишлаб чиқишда мутахассислар, айниқса, ота-онамнинг маслаҳатлари қўл келди. Келгусида тайёрланаётган маҳсулотларни экспорт қилишни ҳам мақсад қилганман. Менга “Агробанк”нинг Тўрақўрғон филиалидан ўз бизнесимни янада ривожлантиришда зарур бўладиган маблағ ажратилаётганидан жуда мамнунман. Кредит ҳисобига хориждан тўқув дастгоҳларини келтирмоқчимиз. Бу эса фаолиятимизни янада кенгайтириб, қўшимча иш ўринлари яратишда муҳим аҳамият касб этади.\nМазкур танлов қизларнинг тадбиркорлик борасидаги истеъдод ва салоҳиятини юзага чиқариш, уларнинг истиқболли лойиҳаларини молиявий қўллаб-қувватлашни кўзлаган эди. Бунга эришилмоқда. Бунда “Агробанк”нинг ҳиссаси ҳам катта бўлди, деб айтиш мумкин. Биргина ушбу танловда кўплаб қизларнинг ишбилармонлар сафидан жой олгани ҳам фикримизнинг далилидир.\nСирасини айтганда, мамлакатимизда аёллар тадбиркорлигини ривожлантиришга қаратилаётган эътибор натижасида бугун жамиятимизда фаол ва ишбилармон аёллар сафи кенгайиб бормоқда. Уларнинг жамият равнақига қўшаётган ҳиссаси ҳам ошиб бораётир. Ёшлар кичик бизнес ва тадбиркорликни ўзининг келажаги деб билаётган экан, юртга хизмат қилишда ана шу соҳани танлаётган экан, уларга мададкор бўлиш хайрлидир.\nАгробанкда “Юнистрим” пул ўтказмасидан фойдаланиб, яқинларингизни хурсанд этинг!\n19:22 / 31.03.2018


toshkent.uz Toshkent.Uz - Янгиланган Пойтахт\nЎзбекистон мустақилликни кўлга киритиши билан жаҳон ҳамжамиятида муносиб ўрин эгаллаб, 1992 йил Бирлашган Миллатлар Ташкилоти (БМТ)нинг аъзоси бўлди. Бугунги кунда Ўзбекистон 165 давлат томонидан тан олинди, 118 мамлакат билан дипломатик муносабатлар ўрнатилди.\nРеспублика нуфузли халқаро ташкилотлар: Шанхай Ҳамкорлик ташкилоти (ШҲТ), Коллектив Хавфсизлик Шартномаси ташкилоти (КХШТ), Ислом Конференцияси ташкилоти ва бошқа кўплаб нуфузли иктисодий ва молия институтларининг тенг ҳуқуқли аъзосидир. Суверен Ўзбекистон БМТ билан хамкорлик килиб, фаол халқаро сиёсат юритмоқда. Марказий Осиёда ядро қуролидан холи зона тузишга куч ғайрат сарфламокда.\nМустақил давлат пойтахти мамлакат Президенти ташаббуси билан ва унинг раҳбарлигида олиб борилаётган туб сиёсий ва иқтисодий ислоҳотларнинг маркази бўлиб қолди. Бу ерда Президент қароргоҳи, республика Парламентининг палаталари (Олий Мажлис Сенати ва Қонунчилик палатаси), мамлакат ҳукумати (Вазирлар Маҳкамаси) иш олиб боради. Партиялар ва ижтимоий ҳаракатларнинг марказий органлари фаолият юритади.\nПойтахтнинг халқаро обрў-эътибори анча ўсди. Тошкентни ҳақли равишда "Шарқ дарвозаси" деб атайдилар. Бу ерда 40дан ортик элчихона очилган, бошқа дипломатик миссиялар, кўплаб обрўли халқаро ташкилотларнинг ваколатхоналари фаолият кўрсатади. Тошкент Сиэтл (АҚШ), Марокаш (Марокаш) сингари хориж шаҳарлари билан биродарлашган.\nБу ерда Марказий Осиё давлатлари, МДҲ мамлакатлари бошлиқларининг учрашувлари мунтазам ўтиб туради. Турли халкаро симпозиумлар, сьездлар, семинарлар тез-тез ўтказилади. 1998 йил\nТошкент шаҳрида ЮНЕСКО Ижроия қўмитасининг 155 сессияси бўлиб ўтди. Сўнгги йилларда Марказий Осиёда барқарорликни сақлаб туришда ва доимий иқтисодий ўсишни таъминлашда Шанхай Ҳамкорлик Ташкилотининг аҳамияти катта бўлмокда. Тошкентда фаолият кўрсатиб турган ШҲТнинг Минтақавий антитеррор тузилмаси терроризм, диний экстремизм ва айирмачиликка қарши кураш механизмининг самарали бўғини бўлиб қолди.\nМустақиллик йилларида Ўзбекистон пойтахтининг ташқи қиёфасида ҳам ўзгаришлар юз берди. Шаҳар таниб бўлмас даражада ўзгариб кетди, унинг майдони 256 кв.км ни ташкил қилган ҳолда, аҳолиси эса 2,5 млн. кишидан ортиб кетди.\nМустақилликнинг дастлабки йилларида шаҳар ва мамлакатнинг бош майдони Мустақиллик майдонини қайта қуриш ишлари бошланган эди. Унинг марказида Ўзбекистон Республикасининг бўртма тасвири туширилган Ер шари кўринишидаги ҳайкал ўрнатилган. У мамлакат давлат мустақиллигининг тимсолидир. Ўша ерда ҳайкал пойида давлат раҳбарининг ташаббуси билан 2005 йил декабрда қўлида чақалоғини кўтариб турган «Бахтиёр она» ҳайкали ўрнатилди. У миллатнинг эрксеварлик руҳи ва унинг келажакда гуллаб яшнашини ифода этади. Бир-бирини тўлдирувчи бу улуғвор композициялар Мустақиллик ва Эзгулик монументи номини олган. Майдоннинг асосий кириш йўли олдида кумуш симон металлдан енгил ва нозик ишланган Арка барпо этилган. 150 метр узунликка эга Аркани 16та мармар устун кўтариб туради. Унинг тепасига Ер шари атрофидаги парвозга шай бўлган турна лар ишланган. Бу иншоот Мустакиллик ва Эзгулик монументи би лан қўшилиб ягона ансамблни ташкил этади.\nХотира ҳиёбони Мустақиллик майдонининг таркибий қисми ҳисобланиб, у улуғвор "Мотамсаро она" ёдгорлиги ёнига олиб бо ради. Ҳиёбоннинг иккала томони бўйлаб миллий услубда нақшкор ёғоч устунлар билан ишланган қатор кетган айвонлар шаклидаги ёдгорлик мажмуаси жойлашган. Бу ердаги Хотира китобига Иккинчи жаҳон урушида ҳалок бўлган Ўзбекистон фарзандларининг номлари абадийга ёзиб қўйилган.\nОлий Мажлис Сенатининг оқ мармарли биноси майдоннинг кўрки ҳисобланади. Мамлакат бош майдонининг меъморий композициясига маъмурий бино, Ғукумат уйи, Бизнес маркази мажмуаси ва Миллий Тасвирий санъат галереясининг ноёб бинолари табиий равишда қетган. Кўплаб фавворалар ва кўркам боғ мажмуаси меъморий скульптура ансамблини уйғун равишда бойитади ва пойтахт марказининг бетакрор қиёфасини яратади.\nАлишер Навоий номли Миллий боғнинг бунёд этилиши, шаҳарсозлик қурилишига хос манзарани ҳисобга олган ҳолда ҳал қилишнинг намунаси бўлди. Миллий боғ пойтахтнинг ҳақиқий маънавий марказига айланди. Бу ерда мамлакатнинг асосий миллий байрамлари Мустақиллик куни ва Наврўз тантаналари ўт казилади. "Истиқлол" санъат саройи ва Олий Мажлис бинолари (1997 йил) боғ ҳудудига олиб киради. Боғ мажмуасини 2000 йилда қуриб битказилган Банклараро марказнинг 20 қаватли осмонўпар биноси якунлайди.\nЯнги Тошкентнинг шаҳар қурилиши тузилишида Амир Темур шоҳ кўчаси ҳам муҳим ўрин тутади. У тарихий жой Амир Темур номи билан аталган ҳиёбондан бошланади. Ҳиёбонда 1995 йил буюк саркарда ва улкан давлат арбоби Амир Темурга улуғвор ёдгорлик ўрнатилган эди. Ҳиёбон ёнида 1996 йил Темурийлар тарихи музейи бунёд этилган. Бинони безашда Темурийлар даври меъморчилигига мутаносиб шакллар ва анъанавий миллий нақш услубидан моҳирона фойдаланилган.\n2000 йил Қатағон қурбонлари хотираси музейи қурилган эди. 2008 йилда музей биносини реконструкция қилиш ва экспозицияларини янгилаш бўйича катта ишлар олиб борилди. Музей замонавий техник ускуналар билан жиҳозланди. Миллий меъморлик анъаналари асосида қурилган бинонинг ташқи кўриниши эса шаҳарнинг умумий меъморий қиёфаси билан уйғунлашди.\n1990 йилларнинг охирида Амир Темур шоҳ кўчаси ёқасида Юнусобод массиви томон бораверишда Халқаро савдо кўргаз ма мажмуаси қуриб битказилди. У "Интерконтиненталь" меҳмонхонаси (1998 йил) ва бир йил кейин қурилган Ўзбекистон Ташқи Иқтисодий фаолият Миллий банки, халқаро Бизнес маркази ҳамда "Тошкент плаза" савдо марказидан ташкил топган. Бу меъморий ансамбль Ўзбекистон пойтахтининг замонавий дикқатга сазовор жойларидан бири бўлиб колди. Унинг шимол томонига ҳозирги замон талабларига жавоб берувчи Болалар боғи ва "Аквапарк" (1995 йил) жойлашган. Шоҳ кўчада 1997 йил теннис кортлари ва усти ёпиқ сув ҳавзалари бўлган ноёб спорт мажмуаси пайдо бўлди. У ерда нуфузли халқаро ва республика мусобақалари ўтказилади. Шоҳ кўча узра баландлиги 375 метрлик телеминора бўй чўзган. Унда томоша майдончалари ва ресторан мавжуд.\nҚадимги Тошкентни ҳақли равишда ҳамиша навқирон шаҳар деб атайдилар. Пойтахт қиёфаси кун сайин гўзаллашиб бормоқда, унда миллий ва замонавий технология ҳамда услублар муваффақиятли уйғунлашаётганлигининг ёрқин мисолини кўриш мумкин. Эски шаҳар, истироҳат боғлари, бозорлар деярли бутунлай янгидан бунёд бўлди. Давлат консерваторияси, Болалар бадиий ижодиёти маркази, Ўзбек миллий либослари Галереяси бинолари пойтахтнинг чинакам кўрки бўлиб қолди. Марказий кўчаларда яшил зоналар қайтадан тикланди ва янгидан вужудга келтирилди, замонавий дизайн асосида уларга янги мўъжаз меъморий шакл берилди. Ободонлаштириш хизмати вакиллари минглаб манзарали ва игнабаргли дарахтлар ўтқаздилар: пойтахт боғлари, ҳиёбонлари ва марказий кўчаларига ҳар йили бир неча юз минглаб туп анвойи гуллар экилади. 200 минг метр квадратга яқин йўлка ва йўл четлари, 50 километр сунъий суғориш тармоқлари тўлиқ таъмирдан чиқарилиб, 5 минг га.дан ортиқ майдон кўкаламзорлаштирилди. Ҳозирги вақтда Тошкентда 17 яшил зона, майдон ва ҳиёбон мавжуд. Жами 16 истироҳат боғи (улардан Ўзбекистон Миллий боғи ва Абдулла Қодирий номидаги боғ тўлиқ қайта қурилди). Ҳайвонот боғи, Планетарий, 9та Сарой ва 64та Маданият уйи, 16та музей шаҳар аҳолиси ва унинг меҳмонларига хизмат кўрсатмоқда. Барча кутубхоналар замонавий ахборот марказларига айлантирилди.\nТошкентнинг меъморий қиёфаси ўзининг 2200-йиллик тўйи ара фасида тарихий жозибасини сақлаш билан бирга, айни чоғда янгиланиб, инсонпарварлик ҳамда бадиийлик мазмуни билан бойитилди.\nБизнес марказларининг улуғвор осмонўпар бинолари, замонавий ҳашаматли меҳмонхоналар, музейлар, спорт мажмуалари, маданият саройларининг бинолари меъморий тафаккурнинг сўнгги ютуқлари асосида қад ростлади. Замонавий кўприк ва йўллар, транспорт катнайдиган остки ва устки иншоотлар эстакадалар ҳамда қулай ўтиш йўлаклари ишга туширилди. Тошкент метрополитенининг умумий узунлиги ҳам ортди, янги йуналишлар бўйлаб 10га яқин янги бекатлар пайдо бўлди. Буларнинг барчаси пойтахт кўчаларидаги транспорт оқимини бир маромга солиш имконини беради.\nБугунги Тошкент стратегик аҳамиятли сиёсий марказгина бўлиб қолмай, бутун Ўрта Осиё минтақасининг йирик саноат транспорт чорраҳасидаги муҳим иқтисодий мегаполис ҳамдир. Ҳозирги вақтда пойтахтда 5 мингдан ортиқ саноат корхонаси ишламоқда, улардан 4814 таси ёки 95,5 фоизи кичик бизнес субъектлари дир. 160дан зиёд асосий йирик саноат корхоналари шаҳар ишлаб чиқариш қувватининг 70 фоизга яқинини ташкил этади. Улар орасида "Кока кола", "Мармакс", "Дойче кабель", "Тошкент лак бўёқ заводи", "Ўзкабель", "Тошкент трактор заводи", "ЖФ Интернешнл", "243 завод", "В.П. Чкалов номидаги авиация ишлаб чикариш бирлашмаси”, "Фарм Гласс", "Тошкент ёғ-мой комбинати", "Зенит электроникс", "Тошкент қувурлар заводи", "Тошкент Тўйтепа Текстиль" каби корхоналар алоҳида ўрин эгаллайди. Уларнинг ялпи ишлаб чиқарган маҳсулоти, чунончи, биргина 2006 йилда 500 млрд. сўмдан ошди.\n2006 йилдан пойтахтнинг ишлаб чиқариш салоҳиятига "Байтекс Тижорат", "Элеткроизолит", "Вим биль данн", "Ай демир текстил", "Мономет", "Таштекстил", "Мотор киндер", "Хуавей теш инвестмент Ташкент", "Саффат тексивикс", "Ташстайл сервис", "Стандарт авто", "Розе фашион" сингари янги корхоналар ўзининг муайян ҳиссасини қўша бошлади. Уларнинг аксарияти хорижий сармоялар асосида иш бошлаган қўшма корхоналардир. Шаҳарда жами 1500га якин қўшма корхона ва фирма фаолият юритмоқда, улар жаҳоннинг 80дан ортиқ компаниялари билан биргаликда вужудга келтирилган.\nРеспубликада ишлаб чиқарилган саноат маҳсулотларининг қарийб 30 фози пойтахт ҳиссасига тўғри келади. Энергетика, машинасозлик ва самолётсозлик, металларга ишлов бериш, қурилиш материаллари тайёрлаш, енгил ва озиқ-овқат саноати етакчи ўринни эгаллайди. "Чкалов номидаги Тошкент авиация ишлаб чиқариш бирлашмаси давлат акциядорлик жамият"ида жаҳон андозаларига жавоб берадиган Ил 76, Ил 114 самолётлари тайёрланади. Тошкент тўқимачилик корхоналари мамлакатда ишлаб чиқариладиган газламаларнинг асосий қисмини тайёрлаб беради.\nРеспублика ҳукумати бозор муносабатларига ўтиш даврида бизнесни, тадбиркорликни ривожлантириш, хорижий сармояларни жалб этиш, банк-кредит тизимини яратишни рағбатлантириш бўйича бир қатор тадбирларни амалга оширди. Шаҳарда хусусий тадбиркорлик субъектлари кадрларини тайёрлаш ва қайта тайёрлаш масалалари бўйича Зта бизнес инкубатор, 11та ўқув маркази, 8та туман ахборот таҳлилий марказлари ҳузурида 15га яқин фирма ўз хизматларини кўрсатмоқда. Улар, фақатгина 2006 йил мобайнида 2300дан зиёд тадбиркорларни тайёрлаб ва қайта тайёрлаб бердилар, тахминан 40 млн. сўмлик консалтинг хизмати кўрсатдилар.\nУмуман олганда, айнан шунга ўхшаш тадбирлар туфайли нодавлат секторида ишлаб чиқарилаётган маҳсулотларнинг улуши 80 фоиздан ортиқ бўлмоқда.\nЎзбекистон пойтахтида икки темир йўл вокзали, икки аэропорт, автовокзал, беш автостанция мавжуд. Ўрта Осиёда энг катта бўлган Тошкент аэропорти муҳим халқаро аҳамиятга эга. Бу ердан Нью Йорк, Дехли, Лондон, Франкфурт Майн, Тель Авив, Жидда, Пекин, Токио, Сеул, Амстердам, Шаржа, Куала Лумпур, Теҳрон, Афина, Сянган ва жаҳоннинг бошқа шаҳарларига рейслар амалга оширилади.\nПойтахтдан муҳим автомобиль йўллари бошланади. Улар орасида энг йириклари Катта Ўзбекистон тракти ва Тошкент ҳалқа йўлидир. Шаҳар аҳолиси ва пойтахт мехмонларига 6 хил транспорт: автобуслар, микроавтобуслар, такси, трамвай, метро ва троллейбуслар хизмат қилади. Жамоат транспорти парки асосан жаҳоннинг етакчи компаниялари ишлаб чиқарган йўловчи ташишга мўлжалланган замонавий автомобиллардан ташкил топган. Ўрта Осиёда ягона Тошкент метрополитени учта: "Чилонзор", "Ўзбекистон", "Юнусобод" йўналишларига эга, уларнинг умумий узунлиги 36,1 километр, бекатлар сони 29тани ташкил этади. Тошкент метросининг Юнусобод йўли мустақиллик йилларида қуриб битказилди. Шаҳар транспорти ҳар куни 182 йўналиш бўйича ҳаракатланиб, 1,5 млн.дан ортиқ йўловчини манзилига етказиб қўяди.\nЎзбекистон пойтахти мамлакатдагина эмас, шу билан бирга бутун Ўрта Осиёда энг йирик маданий ва илмий марказдир. Мустақиллик даврида мамлакатда маданият, фан ва таълим соҳасида аввалги давр билан таққослаб бўлмайдиган даражада ютуқларга эришилди. Чунончи, Ўзбекистон мустақилликни қўлга киритгач, Тошкент учун анъанавий бўлган хунармандчиликка эътибор кучайтирилиб, бу соҳа давлат ва жамоатчилик томонидан қўллаб-қувватланиб, катта ва амалий ёрдам олди. Таниқли халқ устаси кулол Муҳит Раҳимов томонидан Тошкент кулолчилик мактабини тиклаш борасида бошланган ишни бугунги кунда унинг ўғли Акбар ва набираси Алишер Раҳимовлар муваффақиятли давом эттирмокдалар. Тошкентда улар яратган кулолчилик мактабида катта амалий ва назарий иш олиб борилиб, нафақат маҳаллий мактаб, балки шу билан бирга Ўзбекистон кулолчилигининг йўқолиб бораётган мактаблари анъаналари ҳам тикланмоқда.\nТошкент миниатюрачи рассомларининг монументал санъат соҳасидаги ижодий ишлари ҳам муваффақиятли бормокда. "Санои нафис" гуруҳи томонидан 1996 йил Тошкентдаги Темурийлар тарихи музейи ичкарисида бажарилган миниатюра услубидаги нақшлар мутахассислар ва томошабинларнинг юқори баҳосини олди.\nЎзбекистоннинг 90-йиллардаги санъати услубий моделларининг хилма-хиллиги билан ажралиб туради. У кўп жихатдан Мустақиллик қўлга киритилганлиги, ижодда эркинликни танлаш муҳити пайдо бўлганлиги билан боғлиқдир. 1997 йил маркази Тошкентда бўлган Ўзбекистон Бадиий академияси ташкил қилинди. Бу янги тарихий шароитда тасвирий ва амалий санъатнинг ривожланишига ҳамда Ўзбекистон миллий санъатининг халқаро маданий саҳнага чиқишига кўмак берди. Тошкентлик рассомларнинг чет эл кўргазмаларида қатнашиши, шунингдек, пойтахтда тасвирий санъат халқаро биеналлелари ўтказилиши алоҳида аҳамият касб этди.\nТошкент мустақиллик шароитида мусиқий драматик ва мусиқий хореографик санъатнинг янада жонланган маркази бўлиб қолди. Алишер Навоий номидаги Ўзбек давлат академик опера ва балет театри, Муқимий номидаги мусиқали драма театр, Оперетта театри, Марк Вайль номидаги "Илҳом" театри жамоалари ижоди кўтаринлик билан фаолият юритмоқда. Янги "Офарин" оригинал рақс театри ташкил этилди. У мусиқий хореографик постановкалар қўймоқда. Тошкент театрларининг бой ва рангбаранг ҳаётига Миллий академик драма театри, рус Академик-драма театри, Аброр Ҳидоятов номидаги ёшлар драма театри, Ёш томошабинлар театри каби услуби жихатдан ўзига хос бўлган театр жамоалари ўз хиссасини қўшмоқда. Умуман олганда ҳозирда Тошкентда жами 13 театр фаолият юритмоқда.\n1990 йилларда кинематографияда репертуарнинг янги кино талқинларига мос равишда жанрларнинг ўзига хос ва услубий ҳамда техник янгиланиши кузатилди. Тарихга, миллий анъаналарига, халқ оғзаки ижоди мотивларига кўпроқ мурожаат қилиб, халқ руҳига яқин асарлар яратилди.\n2004 йил Ўзбекистон Ҳукумати миллий кинематографни молиялаштириш билан боғлиқ муҳим қарор қабул қилди. Миллий тарих, анъаналар ва маданиятни ёритишдаги ютуқлар рағбатлантирилди. Айтиб ўтиш жоизки, 2007 йилда режиссёр Қ. Камоловага юртимизда ишлаб чиқарилган энг яхши фильмлардан бири бўлган "Йўл бўлсин" фильми учун Давлат мукофоти берилди. Тошкентда айни вақтда кўп сонли тижорат студиялари ҳам фаолият юритмоқда. Улар йилига 50га якин фильмлар ишлаб чиқармоқда.\nПойтахтда оммавий ахборот воситалари инфра тузилмаси тобора ривожланиб бормокда. У телерадио эшиттириш марказларини, 4 ахборот агентлигини, республика нашриётларининг катта қисмини ўз ичига олган. Тошкент матбаачилари томонидан 19 та республика, 2 та вилоят, 2 та шаҳар, 44 та кўп нусхали газеталар чиқиб турибди, 60дан ортиқ журнал чоп эгилмоқда.\nТошкент фан ва таълим соҳасида ҳам етакчи ўринни эгаллайди. Пойтахтда 40дан ортиқ илмий тадқиқот муассасаси ва уч минтақавий бўлимни бирлаштирган Фанлар академияси, Ўзбекистон Республикаси Президенти ҳузуридаги Давлат ва жамият қурилиши академияси, Тиббиёт, Банк молия, Солиқ академиялари, Мирзо Улугбек номидаги Миллий университет, Иқтисодиёт университети, Абу Райҳон Беруний номидаги техника университети, Низомий номидаги педагогика университети фаолият юритмокда. 1999 йил Ўзбекистон Президентининг Фармони билан Тошкент Ислом университети очилди. Кейинги 6 йил мобайнида шаҳарда М.В. Ломоносов номидаги Москва Давлат университети ва И.М. Губкин номидаги Нефть ва газ университетининг филиаллари, Халқаро Вестминстер университети ҳамда Сингапур менежментни ривожлантириш институти очилди. Умуман Тошкентда жами 30дан ортиқ олий ўкув юрти фаолият кўрсатади.\nШаҳарда 338та ўрта мактаб ва 514та мактабгача таълим муассасаси, шунингдек, 30та мусиқа ва санъат, 25та спорт мактаби бор. Уларда 400 мингдан ортиқ болалар ва ўсмирлар билим олади ҳамда тарбияланади. Шаҳардаги 6та мактабгача муассасада ЮНИСЕФ, ЮНЕСКО сингари халқаро ташкилотларнинг дастурлари бўйича, шунингдек, халкаро "Фалак нури" маркази дастури бўйича ёш авлод тарбияланмоқда. 103374 нафар тошкентлик ўқувчи ёшлар 79та касб-хунар коллежи ва 37 академик лицейда бир неча ўнлаб касб йўналиши бўйича билим сирларини эгалламоқдалар.\nЎзбекистон Республикаси Президенти И.А. Каримов ёш авлоднинг маънавий ва жисмоний тарбиясига, уларнинг спорт билан шуғулланиши учун барча шарт-шароитни яратиб беришга катта эътибор қаратмоқда. Унинг ташаббуси билан "Универсал" спорт саройи, "Юнусобод теннис" ва "Ўзбекистон" давлат теннис клублари қурилди. Бу иншоотларда спорт машғулотларидан ташқари хар хил халкаро турнирлар ўтказилмоқда. 2006 йил пойтахтнинг Собир Раҳимов туманида Ўзбекистон Миллий университети ҳудудида томошабин ўтирадиган 150 ўринли усти ёпиқ сузиш хавзаси (50x25) қурилди. 2008 йил Республика олимпия заҳиралари теннис мактаби бинолари ва иншоотларини қайта тиклаш, ҳамда қуриш ишлари ниҳоясига етди.\nУмуман Тошкентдаги 2148 спорт иншооти, жумладан, 15 стадион, 608 спорт зали, 43 сузиш ҳавзаси, 646 спорт клуби, 1468 спорт майдони ва майдончаси, 8 тир, шунингдек, отчопар ва 3та спорт манежи ишлаб турибди.\nПойтахтни ҳақли равишда замонавий тиббиёт маркази деб атайдилар. Бу ерда ихтисослашган шошилинч тиббий ёрдам, кўз микрожарроҳлиги, кардиология, жарроҳлик, онкология илмий марказлари муваффақиятли фаолият юритмоқда. Пойтахт аҳолиси ва меҳмонларига 107 стационар ва 550дан ортиқ амбулатория поликлиника муассасалари хизмат кўрсатади. Улар тегишлича 18,7 минг ва 57,6 минг кишига мўлжалланган бўлиб, шу жумладан, 41 шифохона ва 124 даволаш муассасаси бор. Шаҳарликларга 600га яқин дорихона, 5 санаторий, 19 санаторий профилакторий хизмат қилади. Шунингдек, жуда кўп сонли ихтисослашган хусусий муассасаларда ҳам тиббий ёрдам олиш мумкин.\nМамлакат раҳбарияти томонидан шаҳардаги тарихий ёдгорликларни тиклашга катта эътибор берилмокда. Таъмирловчиларнинг қунт билан қилган меҳнати туфайли XVI асрга оид Кўкалдош мадрасаси, XIII XIX асрларга оид Шайх Зайниддин бобо, XIX асрга оид Хўжа Аламбардор, XV асрга оид Юнусхон, XIX асрга оид Шайх Хованди Тохур мақбаралари ва XIX асрга оид Шайх Абулқосим мадрасаси 15-20-йиллар аввалги қиёфасидан тамомила бошқача кўриниш олди.\nЎзбекистон Республикаси Президенти И.А. Каримовнинг ташаббуси ва бевосита раҳбарлиги остида 2006-2007 йилларда Ҳазрати Имом диний меъморий мажмуасида катта миқёсда қайта тиклаш, қуриш ва таъмирлаш ишлари олиб борилди. Натижада пойтахт шаҳри ўз тарихий ёдгорликларини тиклади ва миллий меъморчиликнинг энг яхши анъаналарида бажарилган янги шаҳарсозлик ансамбли яратилди.\nМамлакатда динлараро тинчлик ва тотувликни мустаҳкамлаш бўйича катта иш олиб борилмокда. Бошқа минтақалардаги сингари пойтахтда масжидлар қурилмокда, черковлар, костел, кирха, бошқа диний иншоотлар таъмирдан чиқарилган ҳамда иш олиб бормокда. Ўтмишнинг даҳоларига, шунингдек, жаҳон ва миллий маданият вакиллари Алишер Навоий, Пушкин, Низомий Ганжавий. Т. Шевченко, Абдулла Қодирий, Ғафур Ғулом, Зулфияга ўрнатилган ҳайкаллар Тошкентни безаб турибди.\n2007 йилда таълим, фан ва маданият бўйича Халқаро ислом ташкилоти (15ЕЗСО) Тошкентни ислом маданияти пойтахти, деб эълон қилди. Бу мамлакатимизда ислом маданияти ва маънавий қадриятларни тиклаш ҳамда сақлаш юзасидан амалга оширилаётган асосий мақсадга йўналтирилган иш натижаларининг халқаро миқёсдаги яна бир эътирофидир. Президент Ислом Каримов бу фактни "ўзбек халқининг ислом маданияти ривожига кўшган беқиёс ҳиссасига берилган муносиб баҳо", деб таърифлади.\nТошкент бу фахрли номга тўлик жавоб беради.\nТошкентнинг барча ютуқлари бу Ўзбекистоннинг ҳар томонлама тараққий этганлигининг муносиб кўрсаткичидир. Шаҳар ўзининг 2200 йиллик тўйини суронли тарихи, ўзига хос бой ва бетакрор маданиятига эга бўлган жаҳоннинг энг гўзал шаҳарларидан бири сифатида кутиб олмоқда.\nПечать Ўқилди: 7642\nСайтда фойдаланувчилар сони: 705


Ўшдаги ўзбеклар миллий-маданий маркази чала қурилган бинодан мосуво бўлди | ҚИРҒИЗИСТОН ЯНГИЛИКЛАРИ\nЎшдаги ўзбеклар миллий-маданий маркази чала қурилган бинодан мосуво бўлди\nЎш шаҳар мэрияси Ўзбек миллий маданий марказининг ер участкаси ва қуриб битказилмаган биносини “судлашиб” қўлга киритди. Марказ вакиллари суд қарорини юқори инстанция маҳкамасига шикоят қилмоқчи.\nЎшдаги Қирғизистон халқлари Ассамблеяси қошидаги Ўш вилоят ўзбекларжамиятининг миллий- маданий маркази биногсининг қурилиши 15 йилдан бери давомэтмоқда. Қурилиш “хашар “ йўли билан олиб борилса-да, лекин ҳалигача\nқурилиш якунига етмаганди.\nЎш мэрияси юридик бўлимининг етакчи мутахассиси Турдумамат Каримов судда 1997-йил 29-августдаги Қарор ўз кучини йўқотганлигининг тан олинишини ва ер участкасининг Ўзбеклар жамияти ихтиёридан олинишини сўранди.\nРайонлараро суд Ўш мэриясининг ер участкасини тортиб олиш тўғрисидаги даъвосини қониқтирди.\n“Қонун ва тартиб” ҳуқуқни ҳимоя қилиш марказининг директории Иззатилло Раҳматиллаевнинг айтишича, миллий марказ ер участкасини олиш пайтида Ўзбек миллий- маданий марказининг раиси Даврон Собиров бўлган.\n“Юридик жиҳатдан, бу [участка] Ўзбек миллий- маданий марказининг мулки бўлиб ҳисобланмаган. У [участка] Даврон Собировнинг мулки бўлган. [...]. Улар фирибгарлик йўли билан участкани умуман ўзларига ўзлаштириб олишган, юридик жиҳатдан бу Даврон Собировнинг хотини номига расмийлаштирилган», -деб тушунтирди Раҳматиллаев.\n3,5 квадрат метрли мунозарали ер участкаси ва қисман қуриб битказилмаган бино шаҳарнинг Курманжан додҳо ва Алебастров кўчалари кесишган ерда ўрин олган бўлиб, Алимбек додҳо боғи ва С.Сатилганов номли вилоят кутубхонасининг ўртасида жойлашган.\n“Бизни таклиф қилишмади”\nШу йилнинг февраль ойида мунозарали ер участкаси атрофидаги вазият рухсати бўйича суд мажлиси бўлиб ўтди. Суд қароридан маълум бўлишича, Суд мажлисида Ўш вилоят Ўзбеклар жамиятининг раиси Даврон Собиров, Ўш шаҳар муниципиал мулк бошқармаси ва архитектура ва шаҳарсозлик бошқармасидан вакиллар қатнашмаган.\nЎшдаги Эдвокаси марказидан олинган маълумотларга кўра, Ўзбек миллий-маданий маркази судда участкага ҳуқуқий тасдиқловчи ва ҳуқуқий гувоҳлик берувчи хужжатларни тақдим этмаган.\nЎш шаҳар Ўзбек миллий-маданий маркази президенти Абдурашид Хўжаевнинг таъкидлашича, бу иш бўйича материаллар уларнинг ижозатисиз судга ўтказилган.\nЎзбек миллий-маданий маркази раиси ва раҳбарияти маҳкама қарори устидан конституциявий шикоят беришмоқчи.\nМуҳаррирлар: Наталья Секерина и Азизилло Ўринбоев\nАввалги мақолаЎш ҳукумати шаҳар марказий кўчаларидан бирини чўзиш учун ўнлаб уйларни бузмоқчи\nНавбатдаги мақолаФутзал бўйича Осиё чемпионати: Туркманистонни енган Қирғизистон чоракфиналда Япония билан ўйнайди\nПочта: [email protected]kloop.kg


Меркель, Олланд ва Iron Maiden рок-гуруҳи самолётларининг ёнма-ён турган сурати ОАВ эътиборини тортди\n21:14 / 03.06.2016\n1 июнда Цюрих аэропортида олинган сурат ОАВ эътиборини тортди. Суратда бир вақтнинг ўзида Германия канцлери Ангела Меркель, Франция президенти Франсуа Олланд ва Iron Maiden британ рок-гуруҳи самолётларининг ёнма-ён тургани тасвирланган.\nСуратдаги самолётлар ўлчамларидаги фарқ ҳазил-мутойибаларга сабаб бўлди. Суратда рок-гуруҳнинг самолёти Германия ва Франция етакчиларининг самолётларидан анча катталигини кўриш мумкин. Баъзи шарҳловчилар мусиқа сиёсатдан муҳимроқ деган ҳазиломуз хулосага ҳам келишди.\nЕвропа давлатлари етакчилари Цюрихга 57 км лик Сен-Готард темир йўл туннелининг тантанали очилиш маросимида иштирок этиш учун келишди. Бу туннел аввал маълум қилингандек, бундай турдаги энг узун туннел бўлди. Британиялик мусиқачилар эса Швейцарияга ўзларининг "The Book of Souls" халқаро гастрол тури доирасида ташриф буюришди.